text:
Yeremiya Jeremiah
Chapter 36
1 Awo olwatuuka mu mwaka ogw'okuna ogwa Yekoyakimu mutabani wa Yosiya kabaka wa Yuda ekigambo kino ne kijjira Yeremiya ekyava eri Mukama nga kyogera nti
2 Ddira omuzingo gw'ekitabo, owandiike omwo ebigambo byonna bye nnakubuuliranga eri Isiraeri n'eri Yuda n'eri amawanga gonna, okuva ku lunaku lwe nnayogera naawe, okuva ku mirembe gya Yosiya, ne leero.
3 Mpozzi ennyumba ya Yuda baliwulira obubi bwonna bwe nteesa okubakola; era badde buli muntu okuleka ekkubo lye ebbi; ndyoke nsonyiwe obutali butuukirivu bwabwe n'ekibi kyabwe.
4 Awo Yeremiya n'ayita Baluki mutabani wa Neriya; Baluki n'awandiika ku muzingo gw'ekitabo ng'aggya mu kamwa ka Yeremiya ebigambo byonna ebya Mukama bye yali amubuulidde.
5 Awo Yeremiya n'alagira Baluki ng'ayogera nti Nsibiddwa; siyinza kuyingira mu nnyumba ya Mukama:
6 kale genda ggwe osome mu muzingo gw'owandiise ng'oggya mu kamwa kange ebigambo bya Mukama, mu matu g'abantu mu nnyumba ya Mukama ku lunaku olw'okusiibirako: era obisomanga ne mu matu g'aba Yuda bonna abava mu bibuga byabwe.
7 Mpozzi balireeta okwegayirira kwabwe mu maaso ga Mukama, ne badda buli muntu okuleka ekkubo lye ebbi: kubanga obusungu n'ekiruyi Mukama by'ayogedde eri abantu bano binene.
8 Awo Baluki mutabani wa Neriya n'akola nga byonna bwe byali Yeremiya nnabbi bye yamulagira, ng'asoma mu kitabo ebigambo bya Mukama mu nnyumba ya Mukama.
9 Awo olwatuuka mu mwaka ogw'okutaano ogwa Yekoyakimu mutabani wa Yosiya kabaka wa Yuda, mu mwezi ogw'omwenda, abantu bonna abaali mu Yerusaalemi n'abantu bonna abaava mu bibuga bya Yuda ne bajja e Yerusaalemi ne balangira okusiiba mu maaso ga Mukama.
10 Awo Baluki n'asoma mu kitabo ebigambo bya Yeremiya mu nnyumba ya Mukama, mu kisenge kya Gemaliya mutabani wa Safani omuwandiisi, mu luggya olw'engulu awayingirirwa mu mulyango omuggya ogw'ennyumba ya Mukama, mu matu g'abantu bonna.
11 Awo Mikaaya mutabani wa Gemaliya mutabani wa Safani bwe yawulira mu kitabo ebigambo byonna ebya Mukama,
12 n'aserengeta mu nnyumba ya kabaka mu kisenge eky'omuwandiisi: kale, laba, abakungu bonna nga batudde omwo, Erisaama omuwandiisi ne Deraya mutabani wa Semaaya ne Erunasani mutabani wa Akubooli ne Gemaliya mutabani wa Safani ne Zeddekiya mutabani wa Kananiya n'abakungu bonna.
13 Awo Mikaaya n'alyoka ababuulira ebigambo byonna bye yali awulidde, Baluki bw'asomye ekitabo mu matu g'abantu.
14 Abakungu bonna kyebaava batuma Yekudi mutabani wa Nesaniya mutabani wa Seremiya mutabani wa Kuusi eri Baluki nga boogera nti Ddira omuzingo gw'ekitabo mw'osomye mu matu g'abantu mu mukono gwo, ojje. Awo Baluki mutabani wa Neriya n'addira omuzingo mu mukono gwe n'ajja gye baali.
15 Ne bamugamba nti Tuula nno obisome mu matu gaffe. Kale Baluki n'abisoma mu matu gaabwe.
16 Awo olwatuuka bwe baamala okuwulira ebigambo byonna, ne batunulaganako nga batya, ne bagamba Baluki nti Tetuuleme kubuulira kabaka ebigambo ebyo byonna.
17 Ne babuuza Baluki nga boogera nti Tubuulire nno, wawandiika otya ebigambo ebyo byonna ng'oggya mu kamwa ke?
18 Awo Baluki n'abaddamu nti Ye yambuulira ebigambo ebyo byonna n'akamwa ke, nange ne mbiwandiika ne buyino.
19 Awo abakungu ne bagamba Baluki nti Genda weekweke, ggwe ne Yeremiya; so omuntu yenna aleme okumanya gye muli.
20 Awo ne bayingira eri kabaka mu luggya; naye nga bamaze okutereka omuzingo mu kisenge kya Erisaama omuwandiisi; ne babuulira ebigambo byonna mu matu ga kabaka.
21 Awo kabaka n'atuma Yekudi okukima omuzingo: n'aguggya mu kisenge kya Erisaama omuwandiisi. Awo Yekudi n'agusoma mu matu ga kabaka ne mu matu g'abakungu bonna abaayimirira okuliraana kabaka.
22 Awo kabaka yali atudde mu nnyumba ey'ebiro by'obutiti mu mwezi ogw'omwenda: era omuliro nga guli mu lubumbiro nga gwaka mu maaso ge.
23 Awo olwatuuka Yekudi bwe yamala okusoma empapula ssatu oba nnya, kabaka n'agusala n'akambe ak'omuwandiisi n'agusuula mu muliro ogwali mu lubumbiro, omuzingo ne guggiira mu muliro ogwali mu lubumbiro.
24 So tebaatya so tebaayuza byambalo byabwe, kabaka newakubadde abaddu be n'omu abaawulira ebigambo ebyo byonna.
25 Era nate Erunasani ne Deraya ne Gemaliya baali bamwegayiridde kabaka obutayokya muzingo; naye n'atakkiriza kubawulira.
26 Awo kabaka n'alagira Yerameeri omwana wa kabaka ne Seraya mutabani wa Azuliyeeri ne Seremiya mutabani wa Abudeeri okukwata Baluki omuwandiisi ne Yeremiya nnabbi: naye Mukama n'abakweka.
27 Awo ekigambo kya Mukama ne kijjira Yeremiya, kabaka ng'amaze okwokya omuzingo n'ebigambo Baluki bye yawandiika ng'abiggya mu kamwa ka Yeremiya, nga kyogera nti
28 Ddira nate omuzingo omulala, owandiike omwo ebigambo byonna ebyasooka ebyali mu muzingo ogw'olubereberye Yekoyakimu kabaka wa Yuda gw'ayokezza.
29 Era ebya Yekoyakimu kabaka wa Yuda olyogera nti Bw'ati bw'ayogera Mukama nti Oyokezza omuzingo guno ng'oyogera nti Kiki ekikuwandiisizza omwo ng'oyogera nti Kabaka w'e Babulooni talirema kujja n'azikiriza ensi eno, era alimalawo omwo omuntu n'ensolo?
30 Mukama kyava ayogera bw'ati ebya Yekoyakimu kabaka wa Yuda nti Taliba na wa kutuula ku ntebe ya Dawudi n'omu: n'omulambo gwe gulisuulibwa eri olubugumu emisana n'eri empewo ekiro.
31 Era ndimubonereza n'ezzadde lye n'abaddu be olw'obutali butuukirivu bwabwe; era ndibaleetako ne ku abo abali mu Yerusaalemi ne ku basajja ba Yuda obubi bwonna bwe nnaakaboogerako, naye ne batawulira.
32 Awo Yeremiya n'addira omuzingo ogw'okubiri, n'agumuwa Baluki omuwandiisi mutabani wa Neriya; ye n'awandiika omwo ng'aggya mu kamwa ka Yeremiya ebigambo byonna eby'omu kitabo Yekoyakimu kabaka wa Yuda kye yayokya mu muliro: era ne byongerwako ebigambo bingi ebibifaanana.


c: text/html

text:
Bya Tom Gwebayanga
Omusomesa mu disitulikiti y’e Kamuli yakaabye aga julujulu ku CPS e Kamuli, gye yagenze okuloopa mukyalawe ow’empeta, eyagenze okusoma obwawule n’amusuulira abaana munaana ng'asembayo wa myezi mwenda.
Sosan Abalawuwe 38, asomesa ku St. Peter's Primary e Nabwigulu akutte abaana be n'abakuba ku poliisi e Kamuli ng’ayagala eyigge Dorothy Isiga, 36 (ku kkono) gwe yakuba empeta mu 2009 akomewo alabirire abaana.
Dorothy nga naye asomesa ku St. Peter's yacamuse ng’awulidde okuwandiisa abaagala okusoma obwawule ku kitebe e Bugembe ne yebba ku bba kubanga yakitegedde nga tagenda kumuganya kuva waka agende okusoma.
Era bwe gwabadde kubanga bba olwabitegedde ne puleesa ne zimukuba n'atwalibwa mu ddwaaliro lya Good Samaritan e Kamuli. Bwe yafunyeemu olungubanguba kwe kupakira abaana be ku bodaboda n’abakuba ku poliisi.
Yategeezezza akulira eby’amaka n’abaana, Richard Kagoda nti, ekyasinze okumuluma ye muntu agenda okufuuka Omwawule okusuula abaana be ate nga tamwebuuzzizaako.
“Eno wiiki nnamba n’ekitundu abuze, mpulira nti yakoze 'yintaviiyu' n'agiyita era mutaka ku ttendenkero. Poliisi munnyambe,” bwe yalaajanye ng'ebiyengeyenge bimuli mu maaso.
Baasisinkana mu 2000 ate mu 2009, Ssaabadinkoni w’e Kamuli, Rev. Canon Katalo n’abaggatta mu bufumbo obutukuvu era okuva kw’olwo babadde wamu.
Kagoda yakubidde Dorothy essimu nga teriiko wabula Abalawuwe yalumirizza Patrick Kifumba kitaawe wa Dorothy, ow’e Kasambira okusendasenda muwalawe ave mu busomesa adde mu bwawule.
Yasabye Poliisi eyigge Dorothy, bakkiriziganye ku nkuuma y’abaana.
Bwe yagenze ew’akulira Obusumba bwa St. Mark - Kamuli, Can. Rebecca Mudondo yamugambye okwo kuyitibwa kwa
Mukama era aleme kumuzibira kkubo.
Yayongeddeko nti, "Ddamu amaanyi kuba ekkubo ly’akkutte ggolokofu. Mbadde nkisabira okufuna abaweereza abakazi ono bw'aba ayitiddwa siyinza kumuzibira kkubo ng'asazeewo okujja mu buweereza."

robotstxt: allowed

filter: keep


text:
Leero edward sserinnya akuleetedde Joseph Katende e Wakyato - Nakaseke mulimi wa nnyaanya wabula akakodyo kakozesa okuzifunamu talinda sizoni ya nkuba kubanga afukirira.
ENNYAANYA kimu ku birime ebiyinza okukufuula omugagga ffugge singa oba oyize saayansi w’ennima yaazo, naye esinga okukola obulungi y’eyo gy’obazizza mu biseera by’omusana n’etuuka ng’akatale kakalu.
Joseph Katende omulimi w’ennyaanya e Wakyato mu Nakaseke agamba nti, ye okufuna mu kulima takyadda mu byakulinda nkuba kuba yakizuula ng’afiirwa kwe kufuna pampu era okuva lwe yagifuna kati takyaliko sizoni ya nnyaanya olumu aleka okuzirima ng’abaze nti akatale tekajja kuba kalungi.
Ayongerako nti, ye yakiraba dda ng’ennyaanya erimiddwa mu biseera eby’omusana y’esinga okukwata ensimbi kuba bangi bavaamu olw’obutasobola kufukirira.
Olw’embeera eno bangi balemwa okufuna mu nnyaanya, kuba obusobozi bwabwe buba mu kulima sizoni ya nkuba, buli w’asimbira ne batundira mu kidibo.
Ennyaanya ng’eri ku kidibo bookisi egula wakati 25,000/- ne 50,000/- kino kiba kitono nnyo kyokka nga aba yalima ku musana bookisi agitunda wakati w’emitwalo 25 ne 40.
Sizoni z’ennyaanya ziri mmeka?
Kino kirime ky’osobola okufuula obutabaako sizoni singa oba okifukirira ng’ozirimira ebweru oba mu kiyumba (Green House).
Wabula nga bw’olaba ebijanjaalo singa oba ozirima kwankuba bw’osimba mu March oba okungula mu gwamukaaga oba ogw’okutaano nga guggwaako okusinziira ku kika ky’ennyaanya ky’oba walima. Ate abasimba mu gwomunaana bo bakungula mu November.
Okuyiwa beedi
Katende agamba nti, okuyiwa nnassale beedi, olina kusooka kutegeka nnimiro w’ogenda okuyiwa, mu kalimiro kano olina okutemaatema ettaka ne ligonda bulungi era kikulu nnyo okuteekamu nnakavundira oba obusa nga buwoze bulungi, bino bikola ekigimusa ne zikula mangu, era singa olaba nga tezikula bulungi oyinza okufuuyirako Rapid grow ne zidduka mangu.
Omulimi ng’apika amazzi.
Beedi era kyandibadde kirungi okugiyiwa mu nnimiro mwennyini n’otokoowa nnyo ng’osimbuliza.
Bw’oba oyiwa ensigo z’ennyaanya, osobola okuyiwa beedi ng’omansa bumansa mu kalimiro, oba okuyiwa mu layini era ng’enkola eno y’esinga okuba ennungi, singa beedi ogirabirira bulungi mu wiiki ssatu oba osimbuliza, wabula Katende ye beedi agiyiwa amansa olwo n’ekola ekibira n’asimbuliza.
Mu mbeera eno olina kulondamu bulokwa bunyirira bwokka okusobola okukwata, okukula n’okudduka amangu.
Jjukira nti, singa obudde buba bwa musana olina okufukirira beedi yo buli ku makya n’akawungeezi ate ne bw’oba omaze okusimbuliza nga biseera bya musana kuuma ng’ofukirira.
Ng’omaze okuyiwa, bikkako ebisubi ofukirireko amazzi singa ettaka liba temuli mazzi bulungi. Bwe wayitawo ennaku nga ssatu bubikkule ozimbeko akayumba waggulu, serekako na ssubi, naye olina okumanya nti muyitamu amazzi n’ekitangaala okusobola okukula.
Okufukirira
Singa oba ozirimye kumpi n’ekidiba ggwe oli bulungi kuba osobola okukuba amazzi ng’ogatwala butereevu mu nnimiro.
Jjukira nti waliwo pampu ezikozesa ebigere ng’osamba n’endala ezikozesa emikono. Zino zibeera wakati wa 180,000/- ne 350,000/- ate ezikozesa amafuta ziba wakati w’emitwalo 80 n’okweyongerayo.
Gwe atali ku mazzi, oyinza okusima ekidiba okumpi n’ennimiro yo n’ofukirira ng’amazzi ogakuba gava omwo oba okufuna obupipa obunene n’okozesa obwo.
By’olina okukola okubaza ennyaanya
Kuuma ennimiro nga nnyonjo: Kirungi okukuuma ennimiro nga temuli muddo, kino kijja kukuyambako kuba ebiwuka bibulwa we byalulira amagi gaabyo, kino kikuyamba okukuuma ennyaanya zo nga tezirumbibwa biwuka.
Ebikola mu nnimiro: Enkumbi, ebiso n’ebintu ebirala byonna ebikola mu nnimiro yo kisaanidde okuba nga tobyazika, kuba buli lw’okikola ate omulala asobola okubikozesa mu nnimiro erimu obulwadde nga Kiwotokwa ne butambula naawe n’obufuna mu nnimiro yo.
Era kakasa nga ekuuma ebikozesebwa byo mu nnimiro nga sizoni eweddeko.
Ezirwadde zikuule: Buli lw’olaba akannyaanya akayongobevu mu nnimiro kakuulemu, kubanga kandiba kanaaluzaala w’obulwadde.
Eziwotokedde ddala nazo zikuule, towaliriza kuba zino zandivaako obulwadde ne bubuna omusiri gwonna. Era ennyaanya gy’olaba nga mbi togiteekako bigimusa.
Ebigimusa: Kuuma ennimiro yo ng’okozesa ebigimusa bino biyambako mu kugimusa ennyaanya n’okuzikuuma nga tezirumbiddwa bulwadde nga si nyongobevu.
Wabula weewale okutabiikiriza ebirime ebirala mu nnimiro yo okugeza nga taaba okumusimba mu nnyaanya, kino kyongera omukisa obulwadde bwa taaba okukwata ennyaanya.
Okufuuyira: Engeri ebiseera bino gye biri eby’enkuba, omulimi ng’olina omusiri gw’ennyaanya kisaanidde okuba ng’ofuuyira, eddagala ly’ekikome, kyokka era tolina kusuula kufuuyirako ddagala litta buwuka olwo n’osobola okukuuma ennimiro yo nga terumbibwa buwuka.
Kkampuni ya Vision Group efulumya Bukedde, ekwataganye ne bbanka ya dfcu, ekitebe kya Budaaki mu Uganda ne kkampuni y’ennyonyi eya KLM okunoonya omulimi n’omulunzi asinga mu Uganda.
Abanaavuganya mu mpaka zino mujja kutuweereza amannya gaabwe tubatuukirire tubawandiikeko buli Mmande okutuuka mu September.
Anaanywa mu banne akendo waakufuna obukadde150 tumutwale n’okulambula abalimi n’abalunzi abaatikirivu mu Budaaki.
Omuwanguzi waakulangirirwa mu October 2014.


text:
Ensonga za Gen. Sejusa ziranze. Bannamawulire bayitiddwa
Ensonga za Gen. David Sejjusa amanyiddwa nga Tinyefuza, ziranze. Poliisi olwaleero eyise bannamawulire bannyoyole ku byebaawandiika ku nsonga eno.
Gen Sejjusa abadde asuubirwa okukomawo mu ggwanga olwaleero naye nga wetujjidde ku mpewo ensonda ezeesizika zitutegeezeza nti abadde tannatuuka.
Go amagye gavuddeyo, negategeeza nga aboogera ku kya Brig Muhoozi Kainerugaba okutwala entebe yobwa Pulezidenti, bwebalina enteekateeka engenderere ey’okusiga obukyayi eri munnamagye ono.
Amagye gavaayo wiiki eno ne galabula Gen Sejjusa nga bwajja okukangavvulwa olw’ebigambo byeyogera, ebiyiza okutabula eggwanga.


text:
1 Samwiri 1 Samuel
Chapter 10
1 Awo Samwiri n'addira eccupa y'amafuta n'agafuka ku mutwe gwe n'amunywegera n'ayogera nti Mukama si ye akufuseeko amafuta okuba omukulu w'obusika bwe?
2 Bw'onoova gye ndi leero, onoolaba abasajja babiri ku malaalo ga Laakeeri, mu nsalo ya Benyamini e Zereza; awo banaakugamba nti Endogoyi ze wagenda okunoonya zirabise: era, laba, kitaawo aleseeyo okulowooza endogoyi ne yeeraliikirira ggwe ng'ayogera nti Naakola ntya olw'omwana wange?
3 Awo onoovaayo ne weeyongera okugenda mu maaso n'otuuka awali omwera gwa Taboli, onoosiŋŋaanwa eyo abasajja basatu nga bambuka eri Katonda e Beseri, omu ng'atwala abaana b'embuzi basatu, n'omulala ng'atwala emigaati esatu, n'omulala ng'atwala ekita eky'omwenge:
4 awo banaakulamusa ne bakuwa emigaati ebiri: gy'oba otoola mu ngalo zaabwe.
5 N'olyoka otuuka ku lusozi lwa Katonda awali ekigo eky'Abafirisuuti: awo olunaatuuka, bw'onooba ng'otuuse eyo mu kibuga, onoosiŋŋaana ekibiina kya bannabbi nga baserengeta nga bava mu kifo ekigulumivu nga balina entongooli n'ebitaasa n'endere n'ennanga nga bibakulembedde; era banaaba nga balagula:
6 awo omwoyo gwa Mukama gunajja ku ggwe n'amaanyi, n'olagulira wamu nabo, n'ofuuka okuba omuntu omulala.
7 Awo olunaatuuka, obubonero obwo nga bukutuuseeko, okolanga ng'omukono gwo bwe gunaasanga bwe biri; kubanga Katonda ali naawe.
8 Era ononkulembera n'oserengeta e Girugaali; nange, laba, ndiserengeta gy'oli, okuwaayo ebiweebwayo ebyokebwa n'okusala ssaddaaka ez'ebiweebwayo olw'emirembe: olimalayo ennaku musanvu ndyoke njije gy'oli nkutegeeze by'oba okola.
9 Awo olwatuuka bwe yakyusa amabega ge okuva Samwiri w'ali, Katonda n'amuwa omutima omulala: obubonero obwo bwonna ne butuukirira ku lunaku olwo.
10 Awo bwe baatunkayo eri olusozi, laba, ekibiina kya bannabbi ne kisisinkana naye; omwoyo gwa Mukama ne gujja ku ye n'amaanyi, n'alagula mu bo.
11 Awo olwatuuka bonna abaamumanyanga edda bwe baamulaba, laba, ng'alagulira wamu ne bannabbi, awo abantu nga bagambagana nti Kiki kino ekimujjiridde mutabani wa Kiisi? ne Sawulo ali mu bannabbi?
12 Awo omuntu ow'omu kifo omwo n'addamu n'ayogera nti Ne kitaabwe ye ani? Kyerwava lufuuka olugero nti Ne Sawulo ali mu bannabbi?
13 Awo bwe yamala okulagula n'ajja mu kifo ekigulumivu.
14 Awo kojja wa Sawulo n'amugamba ye n'omuddu we nti Mwagenda wa? Naayogera nti Okunoonya endogoyi: awo bwe twalaba nga tezirabise ne tujja eri Samwiri.
15 Kojja wa Sawulo n'ayogera nti Mbuulira, nkwegayiridde, Samwiri bye yabagamba.
16 Sawulo n'agamba kojjaawe nti Yatubuulirira ddala ng'endogoyi zirabise. Naye ebigambo eby'obwakabaka, Samwiri bye yayogera, teyabimubuulirako.
17 Samwiri n'ayita abantu n'abakuŋŋaanyiza eri Mukama e Mizupa;
18 n'agamba bw'atyo abaana ba Isiraeri nti Bw'atyo bw'ayogera Mukama, Katonda wa Isiraeri, nti Naggya Isiraeri mu Misiri ne mbalokola mu mukono gw'Abamisiri ne mu mukono gw'obwakabaka bwonna obwabajooganga:
19 naye leero mugaanyi Katonda wammwe, abalokola yennyini mu nnaku zammwe zonna n'obuyinike bwammwe; era mumugambye nti Nedda naye ssaawo kabaka atufuge. Kale nno kaakano mweyanjule mu maaso ga Mukama ng'ebika byammwe bwe biri; era ng'enkumi zammwe bwe ziri.
20 Awo Samwiri n'asembeza ebika byonna ebya Isiraeri; ekika kya Benyamini ne kitwalibwa.
21 N'asembeza ekika kya Benyamini ng'ennyumba zaabwe bwe zaali, ennyumba ey'Abamateri n'etwalibwa: Sawulo mutabani wa Kiisi n'atwalibwa; naye bwe baamunoonya, ne batayinza kumulaba.
22 Awo ne beeyongera okubuuza Mukama nti Ekyasigaddeyo omusajja ow'okujja eno? Mukama n'addamu nti Laba, yeekwese mu bintu.
23 Ne badduka mbiro ne bamuggyayo; awo bwe yayimirira mu bantu, ng'asinga abantu bonna obuwanvu okuva ku bibegabega bye n'okwambuka.
24 Awo Samwiri n'agamba abantu bonna nti Mulabye oyo Mukama gw'alonze, nga tewali amwenkana mu Bantu bonna? Abantu bonna ne boogerera waggulu ne boogera nti Kabaka abeere omulamu.
25 Awo Samwiri n'alyoka abuulira abantu obwakabaka bwe bulifaanana, n'abiwandiika mu kitabo n'akitereka mu maaso ga Mukama. Samwiri n'asindika abantu bonna bagende buli muntu mu nnyumba ye.
26 Ne Sawulo naye n'agenda mu nnyumba e Gibea; ne wagenda naye eggye Katonda be yali akomyeko ku mitima gyabwe.
27 Naye ne wabaawo abaana ba Beriali abaayogera nti Omusajja oyo alitulokola atya? Ne bamunyooma ne batamuleetera kirabo. Naye ye n'asirika.


text:
2 Ebyomumirembe 2 Chronicles
Chapter 29
1 Keezeekiya yatanula okufuga nga yaakamaze emyaka amakumi abiri mu etaano; n'afugira emyaka amakumi abiri mu mwenda mu Yerusaalemi: ne nnyina erinnya lye yali Abiya muwala wa Zekkaliya.
2 N'akolanga ebyali mu maaso ga Mukama ebirungi nga byonna bwe byali Dawudi kitaawe bye yakolanga.
3 Mu mwaka ogw'olubereberye ogw'okufuga kwe mu mwezi 'ogw'olubereberye n'aggulawo enzigi z'ennyumba ya Mukama n'aziddaabiriza.
4 N'ayingiza bakabona n'Abaleevi n'abakuŋŋaanyiza mu kifo ekigazi ku luuyi olw'ebuvanjuba,
5 n'abagamba nti Mumpulire, mmwe Abaleevi; kaakano mwetukuze, mutukuze n'ennyumba ya Mukama Katonda wa bajjajjammwe, muggyeemu eby'obugwagwa mu kifo ekitukuvu.
6 Kubanga bajjajjaffe baasobyanga ne bakolanga ebyali mu maaso ga Mukama Katonda waffe ebibi ne bamuleka ne bakyusa amaaso gaabwe okuva eri ekifo Mukama mw'abeera ne bakikuba amabega gaabwe.
7 Era ne baggalawo enzigi z'ekisasi, ne bazikiza ettabaaza, so tebootezanga bubaane newakubadde okuweerayo ebiweebwayo ebyokebwa' mu kifo ekitukuvu eri Katonda wa Isiraeri.
8 Obusungu bwa Mukama kyebwavanga bubeera ku Yuda ne Yerusaalemi, era abawaddeyo okubayuuganya eruuyi n'eruuyi, okusamaalirirwa n'okusoozebwa, nga bwe mulaba n'amaaso gammwe.
9 Kubanga, laba, bakitaffe baagwa n'ekitala ne batabani baffe ne bawala baffe ne bakazi baffe kyebaava babeera mu busibe.
10 Era kiri mu mutima gwange okulagaana endagaano ne Mukama Katonda wa Isiraeri, ekiruyi kye ekikambwe kikyuke kituveeko.
11 Baana bange, temutenguwanga nno: kubanga Mukama abalonze okuyimiriranga mu maaso ge okumuweerezanga, era mubeerenga abaweereza be, mwotezenga obubaane.
12 Awo Abaleevi ne balyoka bagolokoka, Makasi mutabani wa Amasayi, ne Yoweeri mutabani wa Azaliya, ab'oku baana ba Bakokasi: n'ab'oku baana ba Merali, Kiisi mutabani wa Abudi, ne Azaliya mutabani wa Yekalereri: n'ab'oku Bagerusoni, Yowa mutabani wa Zimma, ne Edeni mutabani wa Yowa:
13 n'ab'oku baana ba Erizafani, Simuli ne Yeweri: n'ab'oku baana ba Asafu, Zekkaliya ne Mattaniya
14 n'ab'oku baana ba Kemani, Yekweri ne Simeeyi: n'ab'oku baana ba Yedusuni, Semaaya ne Wuziyeeri
15 Ne bakuŋŋaanya baganda baabwe ne beetukuza ne bayingira ng'ekiragiro kya kabaka bwe kyali olw'ekigambo kya Mukama, okulongoosa ennyumba ya Mukama.
16 Bakabona ne bayingira mu luuyi olw'omunda olw'ennyumba ya Mukama okugirongoosa, ne baggyamu eby'obugwagwa byonna bye baalaba mu yeekaalu ya Mukama, ne babireeta mu luggya olw'ennyumba ya Mukama. Abaleevi ne babiddira okubifulumya ebweru eri akagga Kiduloni.
17 Era ne basookera ku lunaku olw'olubereberye olw'omwezi ogw'olubereberye okutukuza, ne ku lunaku olw'omwezi olw'omunaana ne batuuka ku kisasi kya Mukama; ne batukuza ennyumba ya Mukama nu nnaku munaana: ne ku lunaku olw'ekkumi n'omukaaga olw'omwezi ogw'olubereberye ne bamalira ddala.
18 Awo ne balyoka bayingira eri Keezeekiya kabaka munda w'eriyumba ne boogera nti Tumaze okulongoosa ennyumba ya Mukama yonna n'ekyoto ekiweerwako ebiweebwayo ebyokebwa, n'ebintu byakyo byonna n'emmeeza ey'emigaati egy'okulaga n'ebintu byayo byonna.
19 Era nate ebintu byonna kabaka Akazi bye yasuula bwe yayonoona nga ye afuga, tubitegese ne tubitukuza; era, laba, biri mu naaso g'ekyoto kya Mukama.
20 Awo Keezeekiya kabaka n'agookoka mu makya, n'akuŋŋaanya abakulu b'ekibuga, n'ayambuka mu myumba ya Mukama.
21 Ne baleeta ente musanvu n'endiga ennune musanvu n'abaana b'endiga musanvu n'embuzi ennume musanvu okuba ekiweebwayo olw'ekibi olw'obwakabaka n'olw'ekigwa n'olwa Yuda. N'alagira bakabona batabani ba Alooni okubiweerayo ku kyoto kya Mukama.
22 Awo ne batta ente, bakabona ne batoola omusaayi, ne bagumansira ku kyoto: ne batta embuzi ennume, ne banansira omusaayi ku kyoto: ne batta n'abaana b'endiga, ne bamansira omusaayi ku kyoto.
23 Ne basembeza embuzi ennume okuba ekiweebwayo olw'ekibi mu maaso ga kabaka n'ekibiina; ne baziteekako emikono:
24 bakabona ne bazitta ne bawaayo ekiweebwayo olw'ekibi n'omusaayi gwazo ku kyoto, okutangirira Isiraeri yenna: kubanga zabaka yalagira okuwaayo ekiweebwayo ekyokebwa n'ekiweebwayo olw'ekibi olwa Isiraeri yenna.
25 N'ateeka Abaleevi mu nnyumba ya Mukama nga balina ebitaasa n'entongooli n'ennanga, ng'ekiragiro kya Dawudi bwe kyali n'ekya Gaadi omulabi wa kabaka n'ekya Nasani nnabbi: kubanga ekiragiro kyava eri Mukama mu bannabbi be.
26 Abaleevi ne bayimirira nga balina ebintu bya Dawudi, ne bakabona nga balina amakondeere.
27 Keezeekiya n'alagira okuweerayo ekiweebwayo ekyokebwa ku kyoto. Awo ekiweebwayo ekyokebwa bwe kyatanula okuweebwayo, era n'oluyimba lwa Mukama ne lutanula, n'amakondeere wamu n'ebintu bya Dawudi kabaka wa Isiraeri.
28 Awo ekibiina kyonna ne basinza abayimbi ne bayimba, n'abafuuwa amakondeere ne bafuuwa; ebyo byonna ne byeyongera okubaawo okutuusa ekiweebwayo ekyokebwa lwe kyaggwaawo.
29 Awo bwe baamalira ddala okuwaayo, kabaka ne bonna abaali bali awo naye ne bavuunama ne basinza.
30 Era nate Keezeekiya kabaka n'abakulu ne balagira Abaleevi okuyimba okutendereza Mukama, mu bigambo bya Dawudi n'ebya Asafu omulabi. Ne bayimba okutendereza n'essanyu ne bakoteka emitwe gyabwe ne basinza.
31 Awo Keezeekiya n'addamu n'ayogera nti Kaakano nga mwewonze eri Mukama, musembere muleete ssaddaaka n'ebiweebwayo okwebaliza mu nnyumba ya Mukama. Ekibiina ne bayingiza ssaddaaka n'ebiweebwayo okwebaza; ne bonna abaalina nmutima ogwagala ne baleeta ebiweebwayo ebyokebwa.
32 N'omuwendo gw'ebiweebwayo ebyokebwa ekibiina bye baaleeta gwali ente nsanvu, endiga ennume kikumi, n'abaana b'endiga ebikumi bibiri: ebyo byonna byali bya kiweebwayo ekyokebwa eri Mukama.
33 N'ebintu ebyawongebwa byali ente lukaaga n'endiga enkumi ssatu.
34 Naye bakabona ne bayinga obutono ne batayinza kubaaga ebiweebwayo ebyokebwa byonna: baganda baabwe Abaleevi kyebaava babayamba okutuusa omulimu lwe gwaggwaawo era okutuusa bakabona lwe baamala okwetukuza: kubanga Abaleevi baasinga bakabona okuba n'omutima omugolokofu okwetukuza.
35 Era n'ebiweebwayo ebyokebwa byali bingi nnyo n'amasavu ag'ebiweebwayo olw'emirembe n'ebiweebwayo ebyokunywa ebya buli kiweebwayo ekyokebwa. Awo okuweereza okw'omu nnyumba ya Mukama ne kuteekebwateekebwa bwe kutyo.
36 Awo Keezeekiya n'asanyuka n'abantu bonna olw'ekyo Katonda kye yategekera abantu: kubanga ekigambo ekyo baakikolera awo mangu ago.


text:
2 Ebyomumirembe 2 Chronicles
Chapter 11
1 Awo Lekobowaamu bwe yatuuka e Yerusaalemi, n'akuŋŋaanya ennyumba ya Yuda ne Benyamini, abasajja abalonde kasiriivu mu obukumi munaana, abalwanyi, okulwana n'ennyumba ya Isiraeri, okumuddiza nate obwakabaka Lekobowaamu.
2 Naye ekigambo kya Mukama ne kijjira Semaaya omusajja wa Katonda nga kyogera nti
3 Gamba Lekobowaamu mutabani wa Sulemaani kabaka lwa Yuda, ne Isiraeri yenna mu Yuda ne Benyamini, ng'oyogera nti
4 Bw'atyo bw'ayogera Mukama nti Temwambuka so temulwana ne baganda bammwe: muddeeyo buli muntu mu nnyumba ye; kubanga ekigambo kino kyava gye ndi. Awo ne bawulira ebigambo bya Mukama ne baddayo ne baleka okutabaala Yerobowaamu.
5 Awo Lekobowaamu n'abeera mu Yerusaalemi n'azimba ebibuga mu Yuda okuba ebigo.
6 N'azimba Besirekemu ne Etamu ne Tekowa
7 ne Besuzuli ne Soko ne Adulamu
8 ne Gaasi ne Malesa ne Zifu,
9 ne Adorayimu ne Lakisi ne Azeka
10 ne Zola ne Ayalooni ne Kebbulooni, ebiri mu Yuda ne mu Benyamini, ebibuga ebiriko enkomera.
11 Ebigo n'abizimbako enkomera, n'abiteekamu abaami n'emmere ey'okuterekebwa n'amafuta n'omwenge.
12 Ne mu buli kibuga kinnakimu n'ateekamu engabo n'amafumu, n'abinyweza nnyo nnyini. Yuda ne Benyamini ne baba babe.
13 Bakabona n'Abaleevi abaali mu Isiraeri yonna ne bagendanga gy'ali okuva mu nsalo zaabwe zonna.
14 Kubanga Abaleevi baaleka ebyalo byabwe eby'oku bibuga n'obutaka bwabwe ne bajja mu Yuda ne mu Yerusaalemi: kubanga Yerobowaamu ne batabani be baabagoba baleme okuweererezanga mu bwakabona bwabwe eri Mukama:
15 ne yeetekerawo bakabona ab'ebifo ebigulumivu n'ab'embuzi ennume n'ab'ennyana ze yakola.
16 Awo ne babagoberera bonna abaateeka emitima gyabwe okunoonya Mukama Katonda wa Isiraeri ab'omu bika byonna ebya Isiraeri, ne bajja e Yerusaalemi okuwaayo ssaddaaka eri Mukama Katonda wa bajjajjaabwe.
17 Bwe batyo ne banyweza obwakabaka bwa Yuda, ne bamunywereza emyaka esatu Lekobowaamu mutabani wa Sulemaani: kubanga baatambulira emyaka esatu mu kkubo lya Dawudi ne Sulemaani.
18 Awo Lekobowaamu n'afumbirwa omukazi Makalasi muwala wa Yerimosi mutabani wa Dawudi, era owa Abikayiri muwala wa Eriyaabu mutabani wa Yese;
19 n'amuzaalira abaana ab'obulenzi; Yewusi ne Semaliya ne Zakamu.
20 Oluvannyuma lwe n'afumbirwa Maaka muwala wa Abusaalomu; oyo n'amuzaalira Abiya ne Attayi ne Ziza ne Seromisi.
21 Lekobowaamu n'ayagala Maaka muwala wa Abusaalomu okukira bakazi be bonna n'abazaana be bonna; (kubanga yawasa abakazi kkumi na munaana n'abazaana nkaaga, n'azaala abaana ab'obulenzi amakumi abiri mu munaana n'ab'o buwala nkaaga).
22 Lekobowaamu n'assaawo Abiya mutabani wa Maaka okuba omukulu, asinga baganda be obukulu: kubanga yayagala okumufuula kabaka.
23 N'akola eby'amagezi, n'asaasaanya batabani be bonna mu nsi zonna eza Yuda ne Benyamini, mu buli kibuga ekiriko olukomera: n'abawa ebyokulya bingi nnyo. N'abanoonyeza abakazi bangi.


text:
Omusaija n’omukazi ani alaga muganzi we ekkubo nga banyumya akaboozi?
Mwana wange ng’okwegatta kw’abantu bakulu ate nga mulina omukwano kiba kirungi buli omu n’alaga munne ekyokukola kubanga gwe omanyi ebikusanyusa.
Abasajja ab’edda beegattanga ng’abakyala omulimu gwabwe okusanyusa musajja naye ffena ennaku zino tukimanyi nti abakyala bamanyi okwegatta okulungi kyeki, omusajja amanyi omukyala akola ki era n’atamanyi ky’akola.
Mu mbeera eno gwe ng’omusajja oba omukazi twala okwegatta nti kazannyo, mwembi mulina okusanyuka, ekitegeeza nti olina okusanyusa munno ate naye alina okukusanyusa.
Mpozzi mu kwegatta okw’embeerera oba enteeka amanyiiko alina okuyamba munne. Ate ne bwe mubeera nga mwembi muli mbereera okwegatta kya butonde temusobola kulemererwa.


text:
1 Samwiri 1 Samuel
Chapter 28
1 Awo olwatuuka mu nnaku ezo Abafirisuuti ne bakuŋŋaanyiza eggye lyabwe entalo okulwana ne Isiraeri. Akisi n'agamba Dawudi nti Tegeerera ddala ng'olitabaala nange mu ggye, ggwe n'abasajja bo.
2 Dawudi n'agamba Akisi nti Kyoliva otegeera omuddu wo by'alikola. Akisi n'agamba Dawudi nti Kyendiva nkufuula omukuumi w'omutwe gwange ennaku zonna.
3 Awo Samwiri yali afudde, ne Isiraeri yenna baali bamukaabidde, ne bamuziika mu Laama, mu kibuga kye ye. Era Sawulo yali aggye mu nsi abo abaaliko emizimu n'abafumu.
4 Awo Abafirisuuti ne bakuŋŋaana ne bajja ne basiisira e Sunemu: awo Sawulo n'akuŋŋaanya Isiraeri yonna ne basiisira ku Girubowa.
5 Awo Sawulo bwe yalaba eggye ly'Abafirisuuti, n'atya, omwoyo gwe ne gukankana nnyo:
6 Awo Sawulo bwe yabuuza Mukama, Mukama n'atamwanukula newakubadde mu birooto newakubadde mu Ulimu newakubadde mu bannabbi.
7 Awo Sawulo n'alyoka agamba abaddu be nti Munnoonyeze omukazi aliko omuzimu ŋŋende gy'ali mubuuze. Abaddu be ne bamugamba nti Laba, waliwo omukazi aliko omuzimu e Endoli.
8 Sawulo ne yeekyusa n'ayambala ebyambalo ebirala n'agenda, ye n'abasajja babiri naye, be bajja eri omukazi ekiro: n'ayogera nti Ndagula, nkwegayiridde, n'omuzimu, onninnyisize buli gwe nnaakugambako erinnya.
9 Awo omukazi n'amugamba nti Laba, omanyi Sawulo bye yakola, bwe yazikiriza mu nsi abo abaliko emizimu, n'abafumu: kale kiki ekikuteeza obulamu bwange ekyambika okunzisa.
10 Sawulo n'alayirira Mukama ng'ayogera nti Nga Mukama bw'ali omulamu, tekulikubaako kibonerezo kyonna olw'ekigambo kino.
11 Awo omukazi n'ayogera nti Ani gwe mba nkulinnyisiza? N'ayogera nti Nninnyisiza Samwiri.
12 Awo omukazi bwe yalaba Samwiri, n'akaaba n'eddoboozi ddene: omukazi n'agamba Sawulo nti Onnimbidde ki? Kubanga ggwe oli Sawulo.
13 Kabaka n'amugamba nti Totya: kubanga olaba ki? Omukazi n'agamba Sawulo nti Ndaba katonda ng'ava mu ttaka ng'ayambuka.
14 N'amugamba nti Embala ye eri etya? N'ayogera nti Omukadde ayambuka; era yeenagiddeko omunagiro. Sawulo n'ategeera nga Samwiri, n'avuunama amaaso ge ne yeeyanza.
15 Awo Samwiri n'agamba Sawulo nti Lwaki okungolokosa okunninnyisa? Sawulo n'addamu nti Neeraliikiridde nnyo; kubanga Abafirisuuti balwana nange, era Katonda anvuddeko, so takyannyanukula newakubadde mu bannabbi newakubadde mu birooto: kyenvudde nkuyita ontegeeze bye mba nkola.
16 Awo Samwiri n'ayogera nti Obuuliza ki nze nno, Mukama ng'akuvuddeko era ng'afuuse mulabe wo?
17 Era Mukama yeekoledde omulimu, nga bwe yayogerera mu nze: era Mukama ayuzizza obwakabaka ng'abuggya mu mukono gwo era abuwadde muliraanwa wo, Dawudi.
18 Kubanga tewagondera ddoboozi lya Mukama n'ototuukiriza kiruyi kye ekingi ku Amaleki, Mukama kyavudde akukola ekigambo kino leero.
19 Era nate Mukama anaagabula ne Isiraeri wamu naawe mu mukobo gw'Abafirisuuti: era enkya ggwe ne batabani bo banaaba nange: Mukama anaagabula n'eggye lya Isiraeri mu mukono gw'Abafirisuuti.
20 Awo Sawulo n'alyoka agwa ku ttaka ng'alambadde, n'atya nnyo, olw'ebigambo bya Samwiri: ne mutamusigalamu maanyi; kubanga yali talidde ku mmere yonna okuzibya obudde n'okukeesa.
21 Omukazi n'ajja eri Sawulo, n'alaba nga yeeraliikiridde nnyo, n'amugamba nti Laba, omuzaana wo awulidde eddoboozi lyo ne nteeka obulamu bwange mu mukono gwange ne mpulira ebigambo byo by'oŋŋambye.
22 Kale nno, nkwegayiridde, naawe wulira eddoboozi ly'omuzaana wo, era nteeke akamere mu maaso go; olye olyoke obe n'amaanyi bw'onoogenda.
23 Naye n'agaana n'ayogera nti Siirye. Naye abaddu be awamu n'omukazi ne bamuwaliriza; n'awulira eddoboozi lyabwe. Awo n'agolokoka okuva wansi n'atuula ku kitanda.
24 Era omukazi yalina ennyana eya ssava mu nnyumba; n'ayanguwa n'agitta; n'addira obutta n'abugoya n'abwokya okuba omugaati ogutazimbulukuswa:
25 n'aguleeta mu maaso ga Sawulo ne mu maaso g'abaddu be; ne balya. Awo ne bagolokoka ne bagenda ekiro ekyo.


text:
BYA HERBERT MUSOKE
MUNNAYUGANDA Ivan Byekwaso, kafulu w'okusiba emifumbi awangudde omudaali gwa feeza mu mpaka z'ensi yonna eza World Natural Body Building and Fitness Championships, ezaayindidde mu kibuga Nitra e Slovakia.
Byekwaso nga ye nnantameggwa wa Uganda mu mifumbi era kapiteeni wa ttiimu y’eggwanga yalinnye ennyonyi ku ssaawa esembayo oluvannyuma lwa Pulezidenti Museveni okumugulira tiketi emutwala mu mpaka zino era n’asuubiza okudda n'obuwanguzi ky'atuukirizza.
Byekwaso ng'alaga omudaali gwa feeza gwe yawangudde mu mpaka z'ensi yonna
Empaka zino zaatandise ku Lwakutaano ne zikomekkerezebwa ku Lwomukaaga. ZEetabiddwamu amawanga ag’enjawulo okwetoloola ensi yonna.
Pulezidenti Museveni atadde obubaka ku mukutu gwa 'Twitter' obuyozaayoza Byekwaso olwokutuuka ku buwanguzi.


text:
BYA BENJMAIN SSEBAGGALA
KABAKA Ronald Muwenda Mutebi II alonze Polof. Dr. Arthur Serwanga okubeera omumyuka wa Cansala wa Muteesa I Royal University ng’adda mu bigere bya Polof. Elisha Ssemakula eyawummula.
Omwogezi wa yunivasite eno, Siraje Kizito, yategeezezza Bukedde Online nti Polof. Serwanga yakakasiddwa mu kifo kino ku ntandikwa y’omwezi guno era n’atandikirawo emirimu.
Ebitonotono ku Polof. Serwanga
- Serwanga y’abadde akulira ettendekero ly’ebyenfuna mu yunivaasite y’ebyobusuubuzi eya MUBS e Nakawa.
- Abadde mu buweereza okumala emyaka 20 ng'akola ku pulozekiti ez’enjawulo.
- Musomesa mutendeka era awandiise obutabo obwenjawulo.
- Yakuguka mu byanfuna era diguli eyasooka yagifuna mu byanfuna mu yunivasite e Makerere.
- Alina diguli eyookubiri mu kubala ebitabo.
- Alina diguli eyookusatu mu by'okusiga ensimbi n’okutandikawo emirimu (Entreprenuership)
- Alina dipuloma mu busomesa okuva mu yunivaasite y'e Kyambogo.
Yunivasite eno ekitebe kyayo ekikuli kiri Kirumba - Masaka naye erina n’ettabi e Kakeeka - Mengo. Ekifo kibadde kikuumibwa abadde akola ng’omumyuka wa Cansala, Polof. Kigongo Bukenya.


text:
Bya Samuel Balagadde
OMUGGA Lugogo oguli wakati wa disitulikiti ye Nakaseke ne Luweero gutadde abazadde mu kitundu ku bunkenke olw’abaana okugaana okugenda ku masomero nga kati basiiba bavuba.
Omugga guno, oguyiwa amazzi ku nnyanja Kyoga, gumanyiddwa nnyo olw’emmale zaamu n’ebika by’ebyennyanja ebirala eby’enjawulo wabula nga kino kiwalirizza abaana bangi ssaako n’abantu abakulu okumala ebiseera ebisinga nga bali mu kuvuba sso nga tebalina kye bakwasaayo kitegeerekeka era ekisobola okubayimirizaawo olw’okuba tewali katale kategeerekeka.
Poliisi n’abakulembeze ku byalo tebafuddeeyo
Abamu ku batuuze baategeezezza wiiki ewedde nti bassentebe b’ebyalo ssaako ne poliisi tebafudde ku baana abato abasiiba ku mugga guno nga bavuba mu biseera by’okusoma.
Bagamba nti wadde ng’ebiseera ebimu bakwatamu emmale ennene ne bazitunda okuziggyamu ssente, kibayamba kitono ate nga baba beeyonoonede ebiseera byabwe eby’omu maaso.
Ezimu ku mmale ezivubibwa mu mugga Lugogo zitundibwa okutuuka ku 30,000/- okusinziira ku bunene bwazo n’abeera atunda.


text:
एस्तेर / Esther
Chapter 24
1 Omuyinza w'ebintu byonna kiki ekimulobera okutereka ebiro? N'abo abamumanyi kiki ekibalobera okulaba ennaku ze?
2 Wabaawo abajjulula obubonero bw'ensalo; Banyaga embuzi lwa maanyi ne baziriisa.
3 Bagoba endogoyi ey'abatalina kitaabwe, Batwala ente ya nnamwandu okuba omusingo.
4 Bakyamya abeetaaga mu kkubo: Abaavu ab'omu nsi beekweka wamu.
5 Laba, ng'entulege mu ddungu Bafuluma eri omulimu gwabwe nga banoonyeza ddala eby'okulya; Ensiko ebawa emmere ya baana baabwe.
6 Basala emmere ey'ensolo zaabwe mu ttale; Era banoga ezabbibu ez'omubi.
7 Basula ne bakeesa obudde nga tebaliiko kye bambadde, So tebaliiko kye beebikka empewo nga zifuuwa.
8 Batoba n'oluwandaggirize olw'oku nsozi, Era bavumbagira olwazi nga babuliddwa we beggama.
9 Wabaawo abakwakula abatalina kitaabwe okubaggya ku mabeere, Ne baggya omusingo ku mwavu:
10 N'okutambula ne batambula bwereere nga tebalina kye bambadde, Era enjala ng'ebalumye beetikka ebinywa;
11 Bakamulira amafuta mu bisenge by'abasajja abo; Balinya amasogolero gaabwe ne balumwa ennyonta.
12 Abantu basinda nga bali mu kibuga ekirimu abantu abangi, Emmeeme y'abo abafumitiddwa n'ekaaba: Naye Katonda takibala okuba obusirusiru.
13 Abo bali ku muwendo gw'abo abajeemera omusana; Tebamanyi makubo gaagwo, So tebabeerera mu mpenda zaagwo.
14 Omussi agolokokera wamu n'omusana, atta omwavu ne yeetaaga; Era ekiro aba ng'omubbi.
15 Era n'eriiso ly'omwenzi lirindirira ekizikiza, Ng'ayogera nti Tewali liiso erinandaba: Ne yeefuula amaaso ge.
16 Mu kizikiza mwe basimira ennyumba: Beggalira emisana; Tebamanyi musana.
17 Kubanga obw'enkya buli ng'ekisiikirize eky'okufa eri abo bonna; Kubanga bamanyi ebitiisa eby'ekisiikirize eky'okufa.
18 Aba wa mbiro ng'amazzi; Omugabo gwabwe gukolimiddwa ku nsi: Takyukira awali ekkubo ery'ensuku z'emizabbibu.
19 Ekyeya n'ebbugumu bimalawo amazzi agava mu muzira: N'amagombe bwe gatyo gamalawo abo abayonoona.
20 Olubuto lunaamwerabiranga; envunyu eneemulyanga ng'ewoomeddwa; Tajjukirwenga nate: Kale obutali butuukirivu bunaamenyekanga ng'omuti.
21 Alya omugumba atazaala; So takola nnamwandu bulungi.
22 Era awalula n'ab'amaanyi olw'obuyinza bwe: Ayimuka, so tewali muntu asuubira okuba omulamu.
23 Katonda abawa okuba emirembe, ne beesigama okwo; N'amaaso ge gali ku makubo gaabwe.
24 Bagulumizibwa; ne wayitawo ebbanga ttono nga bagenze; Weewaawo, bakkakkanyizibwa, baggibwa mu kkubo ng'abalala bonna, Era basalibwa ng'emitwe gy'ebirimba by'eŋŋaano.
25 Era oba nga si bwe kiri kaakano, ani anannumiriza nga ndi mulimba, N'afuula okwogera kwange obutabaako kye kugasa?


text:
Engero Proverbs
Chapter 19
1 Omwavu atambulira mu butayonoona bwe Akira ow'emimwa emikyamu era omusirusiru.
2 Era emmeeme obutaba na kumanya si kirungi; N'oyo ayanguyiriza n'ebigere bye ayonoona.
3 Obusirusiru bw'omuntu bwe buvuunika ekkubo lye; N'omutima gwe gunyiigira Mukama.
4 Obugagga bwongera emikwano mingi: Naye omwavu akyawagana ne mukwano gwe.
5 Omujulirwa ow'obulimba taliwona kubonerezebwa; N'oyo ayogera eby'okudyeka talirokoka.
6 Bangi abalimusaba omugabagabanyi obuganzi: Era buli muntu aba mukwano gw'oyo awa ebirabo.
7 Omwavu baganda be bonna bamukyawa: Mikwano gye tebasinga nnyo kumwewala! Abayigganya n'ebigambo, naye nga bagenze.
8 Afuna amagezi ayagala emmeeme ye: Anyweza okutegeera aliraba ebirungi.
9 Omujulirwa ow'obulimba taliwona kubonerezebwa; Naye ayogera eby'obulimba alizikirira.
10 Okwekanasa tekusaanira musirusiru; Kale omuddu okufuga abalangira kusaana kutya?
11 Okuteesa kw'omuntu kwe kumulwisaawo okusunguwala; Era okusonyiwa ekyonoono kye kitiibwa kye.
12 Obusungu bwa kabaka buli ng'okuwuluguma kw'empologoma; Naye obuganzi bwe musulo ku ssubi.
13 Omwana omusirusiru nnaku za kitaawe: N'okuyomba kw'omukazi kwe kutonnya olutata.
14 Ennyumba n'obugagga bwe busika obuva eri bakitaabwe: Naye omukazi omutegeevu ava eri Mukama.
15 Obugayaavu buleeta otulo tungi; N'omuntu atakola mulimu alirumwa enjala.
16 Akuuma ekiragiro akuuma emmeeme ye: Naye atassaayo mwoyo eri amakubo ge alifa.
17 Asaasira omwavu awola Mukama, Era alimusasula nate ekikolwa kye ekirungi.
18 Kangavvulanga omwana wo, kubanga essuubi weeriri; So teweegomba kuzikirira kwe.
19 Omuntu ow'ekiruyi ekingi aliriwa: Kubanga bw'olimuwonya kirigwanira okukola bw'otyo nate omulundi ogw'okubiri.
20 Wuliranga okuteesa, okkirizenga okuyigirizibwa, Obeere n'amagezi enkomerero yo ng'etuuse.
21 Mu mutima gw'omuntu mulimu okufumiitiriza kungi; Naye okuteesa kwa Mukama kwe kunaanyweranga.
22 Omuntu ekimwagaza kisa kye: N'omwavu akira omulimba.
23 Okutya Mukama kuleeta bulamu: N'oyo ali nakwo anaabeereranga awo nga kumumala; Talijjirwa bubi.
24 Omugayaavu annyika omukono gwe mu kibya, So tayagala na kuguzza nate ku kamwa ke.
25 Kuba omunyoomi, atalina magezi anaayiga obutegeevu: Era buulirira alina okutegeera; era anaategeera okumanya.
26 Anyaga kitaawe n'agoba nnyina, Ye mwana akwasa ensonyi era aleeta ekivume.
27 Mwana wange, lekanga okuwulira okuyigirizibwa, Okuleeta okukyama obukyami okuva mu bigambo eby'okumanya.
28 Omujulirwa ataaliiko ky'agasa akudaalira omusango: N'akamwa k'ababi kamira obutali butuukirivu.
29 Emisango gyategekerwa abanyoomi, N'emiggo gyategekerwa amabega g'abasirusiru.


text:
Engero Proverbs
Chapter 29
1 Omuntu akakanyaza ensingo ye bw'anenyezebwa emirundi emingi Alimenyeka nga tamanyiridde awatali kuwonyezebwa.
2 Abatuukirivu bwe beeyongera, abantu basanyuka: Naye omuntu omubi bw'afuga, abantu basinda.
3 Buli ayagala amagezi asanyusa kitaawe: Naye oyo abeera n'abakazi abenzi amalawo ebintu bye.
4 Kabaka anyweza ensi lwa kusala misango: Naye asolooza enguzi agisuula.
5 Omuntu anyumiriza munne Ategera ebigere bye ekitimba.
6 Mu kusobya kw'omuntu omubi mulimu ekyambika: Naye omutuukirivu ayimba n'asanyuka.
7 Omutuukirivu yeetegereza ensonga ey'abaavu: Naye omubi talina kutegeera okugimanya.
8 Abantu abanyooma basasamaza ekibuga: Naye abantu ab'amagezi bakyusa obusungu ne buvaawo.
9 Omuntu ow'amagezi bw'aba n'empaka n'omuntu omusirusiru, Oba nga asunguwala oba nga aseka, tewaliba kuwummula.
10 Abayagala omusaayi bakyawa oyo eyatuukirira: N'omugolokofu banoonya obulamu bwe.
11 Omusirusiru ayatula obusungu bwe bwonna: Naye omuntu ow'amagezi abuziyiza n'abukkakkanya.
12 Omukulu bw'awulira eby'obulimba, Abaddu be bonna baba babi.
13 Omwavu n'omujoozi balabagana: Mukama ayakira amaaso gaabwe bombi.
14 Kabaka asalira abaavu emisango n'obwesigwa, Entebe ye eneenywezebwanga emirembe gyonna.
15 Omuggo n'okunenya bireeta amagezi: Naye omwana gwe balekera awo akwasa nnyina ensonyi.
16 Ababi bwe beeyongera, okusobya kweyongera: Naye abatuukirivu balitunuulira okugwa kwabwe.
17 Buuliriranga omwana wo, anaakuwanga okuwummula; Weewaawo, anaasanyusanga emmeeme yo.
18 Awatali kwolesebwa, abantu basuula okuziyizibwa: Naye akwata amateeka alina omukisa.
19 Omuddu taganya kubuulirirwa lwa bigambo: Kubanga ne bw'ategeera talissaayo mwoyo.
20 Olaba omuntu ayanguyiriza ebigambo bye? Omusirusiru asuubirwa okukira ye.
21 Alera omuddu we nga yeekanasa okuva mu buto bwe Alimufuukira omwana ku nkomerero.
22 Omuntu ow'obusungu aleeta ennyombo, N'ow'ekiruyi okusobya kwe kuba kungi nnyo nnyini.
23 Amalala ag'omuntu galimutoowaza: Naye alina omwoyo ogwetoowaza alifuna ekitiibwa.
24 Buli assa ekimu n'omubi akyawa obulamu bwe ye: Awulira okulayizibwa n'atabaako ky'ayogera.
25 Okutya abantu kuleeta ekyambika: Naye buli eyeesiga Mukama anaabanga mirembe.
26 Bangi abaagala okuganja eri omukulu: Naye omusango gw'omuntu guva eri Mukama.
27 Omuntu atali wa nsonga wa muzizo eri abatuukirivu: N'oyo akwata ekkubo eggolokofu wa muzizo eri ababi.


text:
2 Samwiri 2 Samuel
Chapter 23
1 Bino bye bigambo bya Dawudi eby'enkomerero. Dawudi mutabani wa Yese ayogera, Era omusajja eyagulumizibwa waggulu ayogera, Katonda wa Yakobo gwe yafukako amafuta, Era asanyusa olwa zabbuli za Isiraeri:
2 Omwoyo gwa Mukama gw'ayogerera mu nze, Ekigambo kye ne kiba ku lulimi lwange.
3 Katonda wa Isiraeri yayogera, Lwazi lwa Isiraeri yaŋŋamba: Omuntu afuga abantu n'obutuukirivu, Afuga ng'atya Katonda,
4 Aliba ng'omusana gw'enkya, enjuba bw'evaayo, Obudde obw'enkya obutaliiko bire; Omuddo omugonvu (bwe guva) mu ttaka, Olw'okwaka okutangalijja enkuba ng'ekedde.
5 Mazima ennyumba yange si bw'eri bw'etyo eri Katonda; Naye yalagaana nange endagaano eterivaawo, Eyeeteeseteese mu byonna era ey'enkalakkalira; Kubanga bwe bulokozi bwange bwonna era kye nneegomba kyonna, Newakubadde nga takikuza.
6 Naye abatatya Katonda bonna baliba ng'amaggwa ag'okusindikibwa, Kubanga tegayinza kukwatibwa na mukono:
7 Naye omuntu agakomako Kimugwanira okubeerera ddala n'ekyuma n'olunyago lw'effumu; Era galyokerwa ddala omulizo mu kifo kyago.
8 Gano ge mannya ag'abasajja ab'amaanyi Dawudi be yalina: Yosebubasusebesi Omutakemoni, omukulu w'abaami; era bwe yali bw'atyo Adino Omwezeni, eyalwana n'olunaana abattirwa awamu.
9 Ereazaali n'amuddirira mutabani wa Dodayi omwana w'Omwakoki omu ku basajja abasatu ab'amaanyi abaali ne Dawudi, bwe baasoomoza Abafirisuuti abaali bakuŋŋaanidde eyo okulwana, n'abasajja ba Isiraeri nga bagenze:
10 n'agolokoka n'atta Abafirisuuti omukono gwe ne gukoowa, omukono gwe ne gwegatta n'ekitala: Mukama n'aleeta okuwangula okunene ku lunaku olwo; abantu ne baddayo ennyuma we okunyaga obunyazi.
11 Ne Samma mutabani wa Agee Omukalali ye yamuddirira. Awo Abafirisuuti baali bakuŋŋaanye okuba ekibiina awaali omusiri ogw'ebijanjaalo; abantu ne badduka Abafirisuuti.
12 Naye ye n'ayimirira wakati mu musiri n'agukuuma n'atta Abafirisuuti: Mukama n'aleeta okuwangula okunene.
13 N'abasatu ku bakulu amakumi asatu ne baserengeta ne bajja eri Dawudi mu biro eby'amakungula eri empuku Adulamu; n'ekibiina ky'Abafirisuuti baali basiisidde mu kiwonvu Lefayimu.
14 Era Dawudi yali mu mpuku mu biro ebyo n'Abafirisuuti ab'omu kigo baali mu Besirekemu.
15 Awo Dawudi ne yeegomba n'ayogera nti Singa wabaddewo anannywesa amazzi agava mu luzzi olw'e Besirekemu oluli ku wankaaki!
16 N'abasajja abasatu ab'amaanyi ne bawaguza mu ggye ly'Abafirisuuti ne basena amazzi mu luzzi olw'e Besirekemu, olwali ku wankaaki, ne bagatwala ne bagaleetera Dawudi: naye n'atakkiriza kunywako, naye n'agafuka eri Mukama.
17 N'ayogera nti Kiddire eri, ai Mukama, nze okukola kino: nnywe omusaayi gw'abasajja abagenze n'obulamu bwabwe? kyeyava agaana okunywako. Ebyo abasajja abasatu ab'amaanyi bye baakola.
18 Ne Abisaayi muganda wa Yowaabu mutabani wa Zeruyiya ye yali omukulu w'abasatu abo. N'agalula effumu lye okulwana n'ebikumi bisatu n'abatta n'aba n'erinnya mu abo abasatu:
19 Teyali wa kitiibwa okusinga abasatu abo? kyeyava afuuka omukulu waabwe: era naye teyatuuka ku basatu abo ab'olubereberye.
20 Ne Benaya mutabani wa Yekoyaada omwana w'omusajja omuzira ow'e Kabuzeeri, eyakola eby'amaanyi, n'atta batabani ba Aliyeri wa Mowaabu bombi: era yaserengeta n'atta empologoma wakati mu bunnya mu biro eby'omuzira:
21 era yatta Omumisiri, omusajja omulungi: era Omumisiri yali akutte effumu mu mukono gwe; naye n'aserengeta gy'ali ng'alina omuggo, n'asika effumu n'aliggya mu mukono gw'Omumisiri n'amutta n'effumu lye ye.
22 Ebyo Benaya mutabani wa Yekoyaada bye yakola n'aba n'erinnya mu basatu abo ab'amaanyi.
23 Yasinga ekitiibwa abo amakumi asatu naye teyatuuka ku basatu abo ab'olubereberye. Dawudi n'amufuula omukulu w'abakuumi.
24 Ne Asakeri muganda wa Yowaabu yali wa ku makumi asatu abo: Erukanani mutabani wa Dodo Omubesirekemu;
25 Samma Omukalodi; Erika Omukalodi;
26 Kerezi Omupaluti, Ira mutabani wa Ikkesi Omutekowa;
27 Abiyezeri Omwanasosi, Mebunnayi Omukussai;
28 Zalumoni Omwakowa, Makalayi Omunetofa;
29 Kerebu mutabani wa Baana Omunetofa, Ittayi mutabani wa Libayi ow'e Gibeya eky'abaana ba Benyamini;
30 Benaya Omupirasoni, Kiddayi ow'oku bugga obw'e Geyaasi;
31 Abi-aluboni Omwalubasi, Azumavesi Omubalukumi;
32 Eriyaba Omusaaluboni, batabani ba Yaseni, Yonasaani;
33 Samma Omukalali, Akiyamu mutabani wa Salali Omwalali;
34 Erifereti mutabani wa Akasubayi omwana w'omu Maakasi, Eriyamu mutabani wa Akisoferi Omugiro;
35 Kezulo Omukalumeeri, Paalayi Omwalubi;
36 Igali mutabani wa Nasani ow'e Zoba, Bani Omugaadi;
37 Zereki Omwamoni, Nakalayi Omubeerosi, abaatwaliranga ebyokulwanyisa Yowaabu mutabani wa Zeruyiya;
38 Ira Omuyisuli, Galebu Omuyisuli;
39 Uliya Omukiiti: omuwendo gwa bonna amakumi asatu mu musanvu.


text:
Engero Proverbs
Chapter 10
1 Engero za Sulemaani. Omwana ow'amagezi asanyusa kitaawe: Naye omwana omusirusiru anakuwaza nnyina.
2 Obugagga obw'obubi tebuliiko kye bugasa: Naye obutuukirivu buwonya mu kufa.
3 Mukama taalekenga mmeeme ya mutuukirivu okufa enjala: Naye okwegomba kw'ababi akusindika eri.
4 Ayavuwala oyo akola n'omukono oguddiridde: Naye omukono gw'abanyiikivu guleeta obugagga.
5 Akungulira mu kyeya mwana wa magezi: Naye oyo eyeebakira mu biro eby'okukunguliramu ye mwana akwasa ensonyi.
6 Emikisa giba ku mutwe gw'omutuukirivu: Naye ekyejo kibikka ku kamwa k'ababi.
7 Ekijjukizo ky'omutuukirivu kirina omukisa: Naye erinnya ly'ababi lirivunda.
8 Alina omutima ogw'amagezi anakkirizanga ebiragiro: Naye omubuyabuya aligwa.
9 Atambulira mu bugolokofu ye atambula emirembe: Naye akyamya amakubo ge alimanyibwa.
10 Atemya eriiso eleeta ennaku: Naye omusirusiru omubuyabuya aligwa.
11 Akamwa k'omutuukirivu nsulo ya bulamu: Naye ekyejo kibikka ku kamwa k'ababi.
12 Okukyawa kuleeta ennyombo: Naye okwagala kubikka ku byonoono byonna.
13 Mu mimwa gy'oyo alina okwawula mulabikamu amagezi: Naye omuggo gwa mabega g'oyo abulwa okutegeera.
14 Ab'amagezi batereka okumanya: Naye akamwa k'omusirusiru kwe kuzikirira okutavaawo.
15 Ebintu eby'omugagga kye kibuga kye eky'amaanyi: Abaavu okuzikirira kwabwe bwavu bwabwe.
16 Omulimu ogw'omutuukirivu guleeta bulamu; Ekyengera eky'omubi kireeta kwonoona.
17 Oyo ali mu kkubo ery'obulamu assaayo omwoyo eri okubuulirirwa: Naye oyo aleka okunenyezebwa akyama.
18 Oyo akisa okukyawa wa mimwa gya bulimba; N'oyo awaayiriza musirusiru.
19 Mu lufulube lw'ebigambo temubula kusobya: Naye oyo aziyiza emimwa gye akola eby'amagezi.
20 Olulimi lw'omutuukirivu ffeeza nnonde: Omutima gw'ababi tegugasa nnyo.
21 Emimwa gy'omutuukirivu giriisa bangi: Naye abasirusiru bafa olw'okubulwa okutegeera.
22 Omukisa gwa Mukama gwe gugaggawaza, So tagatta buyinike bwonna wamu nagwo.
23 Okukola obubi muzannyo gwa musirusiru: Era bwe gatyo amagezi bwe gabeera eri omuntu alina okutegeera.
24 Omubi ky'atya kirimujjira: N'ekyo abatuukirivu kye beegomba balikiweebwa.
25 Empewo ez'akazimu bwe ziyita, kale omubi nga takyaliwo: Naye omutuukirivu musingi gwa lubeerera.
26 Ng'omwenge omukaatuufu bwe gugira amannyo, era ng'omukka bwe gugira amaaso, N'omugayaavu bw'agira bw'atyo abo abamutuma.
27 Okutya Mukama kuwangaaza: Naye emyaka gy'ababi girisalibwako.
28 Essuubi ery'abatuukirivu liriba ssanyu: Naye okusuubira kw'ababi kulizikirira.
29 Ekkubo lya Mukama kigo eri omugolokofu; Naye kuzikirira eri abo abakola ebitali bya butuukirivu.
30 Omutuukirivu tajjululwenga ennaku zonna: Naye ababi tebalibeera mu nsi.
31 Akamwa k'omutuukirivu kazaala amagazi: Naye olulimi olubambaavu lulimalibwawo.
32 Emimwa gy'omutuukirivu gigaanyi ebikkirizibwa: Naye omumwa gw'ababi gwogera bubambaavu.


text:
Bya HELLEN BABIRYE NE GEORGE BUKENYA
GEORGE Kazibwe omutuuze w’e Sekiwunga ekisangibwa e Mawokota mu disitulikiti y’e Mpigi amaanyi agatadde mu kulima bimuli by’agamba nti bimusingira okulima ebyokulya abantu bye basinga okwettanira.
Kazibwe agamba nti yasooka kulima nnyaanya wabula ne zimulema kwe kutandika ku bimuli mw’afunye ssente eziwera n’aweererako abaana n’okulabirira amaka ge.
Agamba nti waliwo ebika by’ebimuli ebirimibwa bingi wabula ye amaanyi asinze kugassa mu bimuli ebiyitibwa Chrynthemuma. Abirimira ku yiika 4 era ng’omwaka afunamu obukadde okusukka mu 20 kw’atoola ez’okugula eddagala n’okusasula abakozi.
Okubifunamu agamba nti abirima omwaka gwonna sso si kulinda nkuba. Engeri gy’aliraanye ekisenyi yagula akuuma akasika amazzi n’agakung’aanyiza mu kidiba. Kino kimusobozesezza okukungula emirundi esatu omwaka. Engeri gye yatandika okulima ebimuli aginyumya bwati;
Okutandika okulima ebimuli
Saalina ssente nnyingi kutandika kulima bimuli era nnalina emitwalo 30 mwe nnagula ensigo. Kubanga bikula mangu nsobodde okugaziwa n’okufuna ssente.
Kazibwe mu kiyumba mwalimira ensingo z’ebimuli.
Ennima y’ebimuli
Ebimuli ng’ebirime ebirala byetaaga ettaka eggimu. Byagala ettaka erigonda ate nga liyiika ate nga teriregamamu mazzi.
Ebimuli bitawaanyizibwa nnyo obuwuka obuyinza okukufiiriza nga bulya ebikoola n’ebimuli. Bino mbirwanyisa nga mbifuuyira eddagala eritta obuwuka buno nga Datamaster oba erya Locut.
Ng’obirabiridde bulungi nga bifunye n’amazzi agamala mu myezi ebiri n’ekitundu oba okungula.
Ebimuli byagala amazzi era mbifukirira emirundi esatu olunaku. Ku makya mbifukirira mu ttuntu n’akawungeezi.
Obutakosebwa nnyo musana ebimuli mbibikka okumala wiiki bbiri. Bwe bimala okukwata mbibikkula bimulise ekimuli.
Ekimuli bwe kyelambulula kiba kituuse okutundibwa era olina okukyanguyira okukisala, bw’olwawo kyonooneka. Ensigo y’ebimuli ngirimira mu biyumba ne nsimbuliza ebweru nga bikuze.
Okusoomoozebwa
Ekimu ku bizibu ebisinga okunsumbuwa y’empewo n’enkuba bwe biyitirira byonoona ebimuli.
Abasuubuzi abamu abajja okugula ebimuli balyazaamaanya ssente ne zitavaayo bulungi.
Mu biseera ky’omusana nsaasaanya ssente nnyingi okuggya amazzi mu kisenyi n’ogasindika mu kidiba nga mu wiiki nkozesa liita bbiri okugula amafuta ga petulooli ekyuma ge kikozesa.
Ebbeeyi y’eddagala eritta ebiwuka n’ebigimusa nayo eri waggulu ate oluusi biba bya bicupuli.
Akatale
Ebimuli mbitunda Kampala era mbisuubuza ab’amaduuka ku pioneer Mall n’abantu basekinnoomu abagula eby’emikolo. Akatale tekantawaanya. Ebimuli mbitundira mu binywa ebiri wakati wa 2,000/- ne 4,000/- okusinziira mu kiseera.
By’afunye
Nguze poloti ne nzimba n’ennyumba. Nfunye emmotoka ennyamba okutambuza ebimuli.


text:
Sanyu Lyange – Juliana Kanyomozi
Verse 1
Nafuny’ono kati nina ebbugumu lya love nf’essanyu
Nafuny’ono amaaze ko enyonta ya love mpewedde
Ono munyo gwenyini, alimu ensa ansanyusa
Ndi mugumu nyo mundabe, ankwatako yewela
Njagala omwana mwagale okutuusa enyanja bwezikala
Njagala nange bankube mu mawulire okumenya record, eh!
Chorus
Essanyu lyange, yansaanira
Kabiite wange, bwe bulamu bwange
X2
Verse 2
Namazze dda kati nin’ebintu byengenda okwekola
Ela n’abo abansaba akanamba mukube ku y’ono
Ono zaabu yenyini class ye nga nene
Ntadde mu gear nnene nange sirina gakweebera
Njagala omwana mwaagale okutuusa ensozi okubbira
Njagala nange bannange ku reediyo ntino nkyekoze, eh!
(Chorus)
Verse 3
Kati oli nebwaleeta ebingi, nebwakomba ku paasi
Nebwamila enyanja, sibilaba nze
Kaleete ensimbi, kayogele ebingi
Nebwasamba okusinga Ronaldo simulaba nze
Simulaba simulaba, simulaba nze
Nin’ono yansaanira, simulaba nze
(Chorus) X2
LIKE THESE LYRICS?
THEN PLAY THE SONG!
Posted on January 11, 2014, in AfroPop and tagged juliana kanyomozi, juliana kanyomozi lyrics, juliana kanyomozi sanyu lyange, juliana kanyomozi sanyu lyange lyrics, lyrics, ugandan lyrics, ugandan music lyrics, ugandan song lyrics. Bookmark the permalink. Leave a comment.


text:
Talk:Olupapula Olusooka
Any activity? Beeshoney 15:26, 12 Gwamwenda 2010 (UTC)
- I don't think so. PiRSquared17 (talk) 00:15, 26 Gwakusatu 2013 (UTC)
- Now there is. PiRSquared17 (talk) 12:34, 7 Gwakubiri 2014 (UTC)
Wikipedia in Tatar[kyusa | edit source]
Dear friends, may I ask you to add a hyperlink to our Tatar Wikipedia (http://tt.wikipedia.org) to yourr Front page. Tatars - are turkic nation living in Tatarstan Republic, second biggest nation in Russian Federation. hope to hear from you soon. sincerely yours, Muhtac 21:47, 20 Gwakusatu 2011 (UTC)
EBYENJIGIRIZA KULW'ENKULAAKULANA EYA NAMADDALA(EDUCATION FOR SUSTAINABLE DEVELOPMENT)[kyusa | edit source]
ENYANJULA;Mu lukiiko lw'ensi yonna ku mbeera y'ensi olwaal e Rio de Janeiro mu 1992 ekiteeso nnamba 21 kyayisibwa n'ebyo ebigenda okukolebwa mu kyasa ekya 21.Ekinyusi ky'ekiteeso kino kyali ku kufuba okulaba nti abantu mu nsi yonna bakitwaala nga ensonga enkulu nti enkulaakulana yetaaga okuba eyannamaddala okusobola okufuna ebyetaago by'omulembe guno nga tetutataaganyizza mukisa gw'abo abanaddawo okutuuka ku nkulaakulana eyaabwe.UNESCO yaweebwa obuvunaanyizibwa bw'okusa mu nkola obuwaayiro 35 ne 36obw'ekiteeso nnamba 21:Saayansi ku lw'enkulakulana eya namaddala n'okutumbula eyenjigiriza,okumanyisa abantu ku nkulaakulana eya namaddala n'okubatendeka ku bintu ebitali bimu.Akawaayiro nnamba 36 kakaatiriza nti ng'ojjeeko okubeera nti ddembe lya buntu,ebyenjigiriza(EDUCATION)bya mugaso nnyo mu kutumbula enkulaakulana eya namaddala era n'okuwa abantu obusobozi okwanganga ensonga ezikwata ku mbeera y'obutonde(environment)awamu n'enkulaakulana.Mu lukiiko olulala olwali e Johannesburg(JOHANNESBURG SUMMIT 2002)ku nkulaakulana eyannamaddala lwakakasa nti waaliwo ebyaali bituukiddwako ku ebyo ebyeyamwa ku nkulaakulana eyannamadddala.Olukiko luno era lwaawa obweeyamo ku kutuumbula empagi essatu ezikwata ku nkulaakulana eyannamadala(three pillars of sustaible development)nga ze zino;okukulaakulanya ebyenfuna,embeera z'abantu,n'okukuuma obutonde bw'ensi.


text:
Bya Ahmed Mukiibi
MINISITA w’ebyensimbi Maria Kiwanuka ayanjudde Bajeti ekyasinze okubeera enkalali mu myaka egiyise olw’emisolo gavumenti gy’erinnyisizza naddala ku bintu ebikozesebwa mu bulamu obwa bulijjo.
Bajeti eno Minisita Kiwanuka gy’ayanjudde ya buwumbi 15,054 ng’eno ye bajeti ekyasinze obunene mu byafaayo bya Uganda ng’esinze ey’omwaka 2013/14 eyasomwa omwaka oguwedde ey’obuwumbi 13,169 ate ng’ey’omwaka 2012/13 yali ya buwumbi 11,157.
Minisita Kiwanuka yalangiridde nti ku buwumbi 15,054 gavumenti z’eteekateeka okusaasaanya mu mwaka guno (2014/15) obuwumbi 12,321 zigenda kukung’aanyizibwa munda mu ggwanga nga zino ziri ebitundu 81.8 ku 100.
Kino kitegeeza nti ssente ebitundu 18.2 ku buli 100 zigenda kuva bweru w’eggwanga mu mawanga n’ebitongole ebigabi by’obuyambi era Minisita yannyonnyodde nti ssente ezigenda okuva ebweru awamu ziri obuwumbi 2,733 .
Ebyokwerinda bbyo byongezeddwa ku mutemwa gwebifuna
URA EGENDA KUKUNG’AANYA OBUWUMBI 9,577.
Minisita Kiwanuka yalangiridde nti ku ssente obuwumbi 12,321 ezigenda okuyimirizaayo Bajeti nga ziva munda mu ggwanga, obuwumbi 9,577 zigenda kukung’aanyizbwa mu musolo egisoloozebwa ekitongole ky’emisolo mu ggwnaga ekya Uganda revenue Authority (URA)
Ssente endala ezijjuzzaawo, Minisita Kiwanuka yagambye nti zigenda kuva mu makubo ag’enjawulo omuli n’okutunda emigabo gya gavumenti ( Government Securities) egisuubirwa okuvaamu obuwumbi 1,437 nga gino gyakutundibwa munda mu ggwanga .
BAJETI NKAKALI-ABAKUGU
Minisita Kiwanuka yategeezezza nti gavumenti okusobola okukung’aanya ensimbi ezo, esazzewo okuleeta emisolo emipya n’okulinnyisa egimu ku mikadde n’akubiriza abantu okufaayo okugisasula , gavumenti esobole okutuukiriza Pulogulaamu zaayo ez’okutumbuza ebyenfuna n’enkulaakulana y’eggwanga .
Yagambye mu kussaawo emisolo emipya n’okulinnyisa emikadde, gavumenti eyagala okwongera okulaga obwerufu, obwenkanya n’okugaziya ennyingiza yaayo era ekitongole kya URA kigenda kuwagira mu kukwasiza n’okukung’aanya emisolo egyo.
Omusolo ku mafuta gonna gulinnye
OMUSOLO KU PETULOOLI NE DIZERO GULINNYE
Minisita yalangiridde nti okutandiika n’omwezi ogujja, omusolo kuPetulooli ne Dizero egwongezzaamu Siringi 50 ku buli Liita.
Wano gavumenti egenda kufunawo obuwumbi 60 mu mwaka gwa 2014/15
AMAFUTA G’ETTAALA GWONGEZEDDWAKO 200 /-
Amafuta g’ettaala , Minisita Kiwanuka yagambye nti agataddeko siringi 200 ku buli Liita ezaali zigassibwako kyokka ne ziggyiobwawo mu 2010.
Minisita Kiwanuka yagambye nti ky’avudde azzaawo omusolo ku mafuta g’ettaala kwe kukizuula nti ne bwegwaggyibwawo, ebbeeyi y’amafuta g’ettaala yasigala ng’eri waggulu.
Wano gavumenti esuubira okufunawo obuwumbi 15 mu mwaka gulamba.
Omuvubuka ng'atikkula ssukaali, ono naye ayongezeddwako omusolo
SSUKALI AYONGEZEDDWA OMUSOLO
Minisita Kiwanuka yalangiridde nti ayongezza omusolo ku sukaali okuva ku siringi 25 ku buli kkilo okutuuka ku siringi 50 buli kkiro.
Mu kwongeza omusolo ku ssukaali, Minisita Kiwanuka yagambye nti gavumenti egenda kukung’aanyawo obuwumbi musanvu.
Ku buli ssente z’oggyayo ku mobile money, gavumenti egenda kukusolozaako ebitundu kkumi ku 100
OMUSOLO KU KUGGYAYO SSENTE ZA MOBILE MONEY
Oluvannyuma lw’okussaawo omusolo ku bassa ssente ku ssimu mu nkola ya mobile money mu bajeti ewedde eya 2013/14, kati Minisita aleese omusolo omupya ku kuggyayo ssente eza mobile money.
Kati buli ssente z’oggyayo ku mobile money, gavumenti egenda kukusolozaako ebitundu kkumi ku 100, ekitegeeza nti ku ssente kampuni z’amasimu ze zibadde zisala ku baggyao ssente, ne gavumenti atddeko ezaayo ebitundu 10 ku 100.
Wano, Minisita Kiwanuka yagambye nti gavumenti egenda kufunawo obuwumbi 16.
OMUSOLO KU KUWEREZA N’OKUGGYAYO SSENTE MU BBANKA.
Mu ngeri yeemu, gavumenti ereese omusolo omupya ku ssente bbanka ze zisala abalinayo akawunta gwa bitundu 10 ku 100.
Minisita Kiwanuka era yataddewo n’omusolo ku bawereza n’okufuna ssente nga baziyisa mu bbanka nga wano gavumenti egenda kukung’aanyawo obuwumbi 22.
EMISOLO KU BANNEEKOLERAGYANGE
Gavumenti Banneekoleragyange bangi mu Uganda abakola bizinensi ezitali ntongole era ezitali mpandiise mu mateeka kyokka nga bayingiza ssente .
Minisita Kiwanuka agambye nti bano bagenda kufeffettebwa yonna gye bali bassibweko omusolo gwa bitundu 3 ku 100 ku ze bayingiza n’annyonnyola nti wano agenda kukung’aanyawo obuwumbi munaana.
Ebibanda omusibirwa ensimbi ku mizannyo bibinikiddwa omusolo
BEETINGI ASSIDDWAKO OMUSOLO
Abazannya omuzannyo gw’okusiba ssente mu by’emizannyo n’ebifo ebisanyukirwamu gavumenti ebataddeko omusolo gwa bitundu 15 ku buli 100 ku ze bawangula.
Minisita Kiwanuka yagambye nti wano asuubira okukung’aanyawo obuwumbi munaana 8.
ENKUMBI N’EBIKOZESEBWA MU BULIMI BISIDDWAKO OMUSOLO
Minisita ataddewo omusolo gwa VAT ku bikozesebwa mu bulimi n’obulunzi ogwali gwabiggyibwako nga lino ekkubo ligenda kuvaamu obuwumbi 215
Ebissiddwako omusolo gwa VAT ebitundu 18 ku 100 mulimu enkumbi ezirima, n’ebikozesebwa mu bulimi ebirala byonna.
Ng’oggyeeko ebikozesebwa mu bulimi, n’ensigo ez’embala ezitundibwa, ebigimusa n’eddagala eritta ebiwuka mu birime n’ebisolo nabyo bissiddwako VAT wa bitundu 18 ku 100.
VAT wa bitundu 18 ku 100 assiddwa ku nkumbi ezirima, n’ebikozesebwa mu bulimi ebirala byonna.
Ng’oggyeeko ebikoze
EMPAPULA N’EBIKOZESEBWA MU MASOMERO BISSIDDWAKO VAT
Okufaananako nga Minisita bw’ataddewo omusolo gwa VAT ku bikozesebwa mu bulimi n’obulunzi n’ebikozesebwa mu byenjigiriza bulijjo ebibadde bitasasula musolo kati bigenda kusasula VAT.
Muky. Kiwanuka yagambye nti empapula n’ebikozesebwa mu masomero bigenda kusasula omusoolo gwa VAT gwa bitundu 18 ku 100.
AMATA GASSIDDWAKO OMUSOLO
Minisita era yalangiridde nti amata agalongoseddwa n’eby’okulya ebikolebwa mu maka nabyo bissiddwako omusolo gwa VAT okufaananako ng’ogussiddwa mu by’amasomero n’obulimi.
Yagambye nti VAT ku batunda emmere ey’empeke (Omuceere, Kasooli, Omuwemba, Obulo, entungo n’ebirala) ebirimwa n’okukubwamu mu buuma mu Uganda bagenda kusasula VAT gwe byali byaggyibwako
LOONI Z’ABALIMI ZISSIDDWAKO OMUSOLO
LOONI z’Ebyobulimi gavumenti ze yali yasonyiwa omusolo ku magoba abalimi ge bafuna kati guzziddwawo.
Ekkubo lino, Minisita Kiwanuka yagambye nti ligenda kuyingiza mu nsawo ya gavumenti obuwumbi 25 n’obukadde 100.


text:
Mu bifaananyi, Abatuuze b’e Nakaseke nga bayiiya ssente mu kabuga kaabwe. Ate ku ddyo, Kalina ya Kkangaawo eyakubwa bbomu mu lutalo teddaabirizibwanga.
Bya Frederick Kiwanuka
BW’OYOGERA ku Nakaseke, oli asooka kujjukira ntalo ezaakosa ennyo ekitundu ekyo mu myaka gya 1980 ezaataagulataagula ekitundu n’okufiiramu abantu abangi ddala.
Wadde giweze emyaka 27 bukya olutalo luggwa, akabuga k’e Nakaseke tekaggwangamu nkovu za lutalo. Ne ku ssaawa ya leero okyasangayo ebizimbe by’abantu ssekinnoomu n’ebya gavumenti ebyakubibwa ebikompola ne zibbomu nga na kati tebiddangawo.
Ebimu ku bizimbe ebyakubwa mu lutalo kuliko kuliko; eddwaaliro ekkulu ery’e Nakaseke ne kalina ya Kangaawo, Gideon Kisitu byombi ebisangibwa mu kibuga wakati.
ENTANDIKWA
Nakaseke nga mwe musangibwa embuga y’essaza ly’e Nakaseke okufaananako obubuga obulala mu kitundu kino, kaatandiikiriza mpola mu biseera bya gavumenti y’e Mengo.
Olw’embuga y’eggombolola eyateekebwa mu kitundu, abantu baatandika okusengamu n’okuzimbamu amaduuka. Mu myaka gya 1960 nga giggwaako, gavumenti yazimbayo eddwaaliro eddene eryayongera okusikiriza abantu okweyiwa e Nakaseke.
OLUTALO
Olutalo olwatandikira mu kitundu kino mu myaka gya 1980 lwazza akabuga kano emabega so nga kyali kitandise okutinta. Ebizimbe bingi ebyali bimeruseewo nga n’ebimu byali bya kalina byakubwa ebikompola ne bisigala ku ttaka. Eddwaaliro mu kiseera ekyo eryalina buli kimu, lyasigala kiwowongole oluvannyuma lw’abayeekera okulyefuga okumala akaseera nga na kati terifunanga kuddaabirizibwa kwa maanyi.
Enkumi n’enkumi z’abatuuze abataasobola kudduka kibambulirabattibwa ate abalala ne bafa enjala n’endwadde ezitali zimu.
NAKASEKE ADDAMU
Olutalo nga luwedde, abantu bazze bakomawo okuva gye baddukira nga kw’otadde n’abalala abapya abavudde mu bitundu ebirala. W’osomera bino, Nakaseke ali ku ddaala lya Town Council.
Mu basinze okukulaakulanya ekitundu kuliko; Alooni Mwagalwa ng’ono azimbyemu essomero lya siniya erisinga obunene mu disitulikiti y’e Nakaseke. Abalala mulimu omusuubuzi Kiddawalime nnyini dduuka erisinga obunene mu kitundu.
Ebikolebwa mu Nakaseke
Abatuuze b’e Nakaseke abasinga balimi. Basinga kulima matooke, kasooli, emmwaanyi, wootameroni n’ebirime ebirala omuva ssente.
Eriyo n’abasuubuzi abatonotono.
Eby’okwerinda
Eriyo poliisi ekolaganira awamu n’abakiise ku LC mu kitundu okukuuma obutebenkevu.
Ebyenjigiriza
Amasomero mangi gameruseewo naddala ag’obwannannyini omuli aga siniya ne pulayimale.
EBIZIBU BYAYO
1 Kasasiro; ono y’asinga okubobbya abakulembeze b’akabuga kano kubanga tannafunibwa kifo kituufu gy’asuulibwa.
2 Kuno kw’ossa abavubuka abeesombaokuva mu byalo ne bajja okulera engalo mu kabuga kano ekimerusizzaawo obumennyi bw’amateeka.
3 Enguudo ezituuka mu kibuga Nakaseke zikyali mbi naddala oluva e Wobulenzi okudda e Kapeeka. Era abakulembeze bawanjagira gavumenti erukube koolaasi.
4 Nakaseke akyabulamu obukolero obutonotono gamba nga obuuma obusunsula emmwanyi, obusa kasooli n’omuceere engeri abatuuze gye bali abalimi.
Ebyobulamu
Wadde eddwaaliro ly’e Nakaseke liri kinnya na mpindi, abatuuze bagamba nti teribaamu ddagala na basawo abamala ebiseera ebisinga. Wano we basinzidde ne bawanjagira gavumenti eddwaaliro liddaabirizibwe, liweebwe eddagala erimala era lifunirwe ne ambyulensi etambuza abalwadde.


text:
Essuula 16
1 Ne mpulira eddoboozi eddene eriva mu yeekaalu, nga ligamba bamalayika omusanvu nti Mugende, mufuke ebibya omusanvu by'obusungu bwa Katonda ku nsi.
2 Ow'olubereberye n'agenda, n'afuka ekibya kye ku nsi; ne wabaawo ebbwa ebbi ezzibu ku bantu abalina enkovu y'ensolo, era abasinza ekifaananyi kyayo.
3 Ow'okubiri n'afuka ekibya kye mu nnyanja; ne wabaawo omusaayi ng'ogw'omufu, na buli mwoyo omulamu ne gufa, n'ebyo ebyali mu nyanja.
4 Ow'okusatu n'afuka ekibya kye ku migga ne mu nsulo z'amazzi, ne wabaawo omusaayi.
5 Ne mpulira malayika w'amazzi ng'ayogera nti Ggwe mutuukirivu, ggwe abaawo era eyabaawo, ggwe Mutukuvu, kubanga wasala omusango bw'otyo:
6 kubanga baafuka omusaayi gw'abatukuvu n'ogwa bannabbi, omusaayi ggwe gw'obawadde okunywa: basaanidde.
7 Ne mpulira ekyoto ga kyogera nti Weewaawo, Mukama Katonda, Omuyinza w'ebintu byonna, gya mazima era gya nsonga emisango gyo.
8 Ow'okuna n'afuka ekibya kye ku njuba; n'eweebwa okwokya abantu n'omuliro.
9 Abantu ne bookebwa okwokya okunene: ne bavuma erinnya lya Katonda alina amaanyi ku bibonyoobonyo ebyo; ne bateenenya okumuwa ekitiibwa.
10 Ow'okutaano n'afuka ekibya kye ku ntebe y'obwakabaka ey'ensolo obwakabaka bwayo ne buzikizibwa: ne beeruma ennimi zaabwe olw'obulumi,
11 ne bavuma Katonda ow'omu ggulu olw'obulumi bwabwe n'olw'amabwa gaabwe, so tebeenenya mu bikolwa byabwe.
12 Ow'omukaaga n'afuka ekibya kye ku mugga omunene Fulaati; amazzi gaagwo ne gakalira, ekkubo lya bakabaka abava ebuvanjuba liryoke liteekebweteekebwe.
13 Ne ndaba nga giva mu kamwa k'ogusota, ne mu kamwa k'ensolo, ne mu kamwa ka nnabbi w'obulimba, emyoyo emibi esatu, nga giri ng'ebikere:
14 kubanga gye mizimu gya balubaale, egikola obubonero; egigenda eri bakabaka b'ensi zonna, okubakuŋŋaanya eri olutalo olw'oku lunaku olukulu olwa Katonda, Omuyinza w'ebintu byonna.
15 (Laba, njija ng'omubbi. Aweereddwa omukisa atunula, n'akuuma ebyambalo bye, aleme okugenda obwereere, era baleme okulaba ensonyi ze.)
16 Ne gibakuŋŋaanyiza mu kifo ekiyitibwa mu Lwebbulaniya Amagedoni.
17 Ow'omusanvu n'afuka ekibya kye ku bbanga; eddoboozi eddene ne liva mu yeekaalu, mu ntebe y'obwakabaka, nga lyogera nti Kikoleddwa:
18 ne wabaawo okumyansa n'amaloboozi n'okubwatuka; ne wabaawo ekikankano ekinene, nga tekibangawo kasookedde abantu baba ku nsi, ekikankano ekinene, ekikulu bwe kityo.
19 N'ekibuga ekinene ne kyawukanamu ebitundu bisatu, n'ebibuga eby'amawanga ne bigwa: ne Babulooni ekinene ne kijjukirwa mu maaso ga Katonda, okukiwa okunywa ekikompe eky'obukambwe bw'obusungu bwe.
20 Na buli kizinga ne kidduka, so n'ensozi tezaalabika.
21 N'omuzira omunene, buli mpeke ng'obuzito obwa ttalanta, ne gukka okuva mu ggulu ku bantu: n'abantu ne bavvoola Katonda olw'ekibonyoobonyo eky'omuzira; kubanga ekibomyoobonyo kyagwo kinene nnyo.


text:
1 Bassekabaka 1 Kings
Chapter 20
1 Awo Benikadadi kabaka w’e Busuuli n'akuŋŋaanya eggye lye lyonna: ne waba wamu naye bakabaka amakumi asatu mu babiri n'embalassi n'amagaali: n'ayambuka n'azingiza Samaliya n'alwana nakyo.
2 N'atumira Akabu kabaka wa Isiraeri ababaka mu kibuga, n'amugamba nti Bw'atyo bw'ayogera Benikadadi nti
3 Effeeza yo n'ezaabu yo yange; ne bakazi bo nabo n'abaana bo, abasinga obulungi, bange.
4 Awo kabaka wa Isiraeri n'addamu n'ayogera nti Kiri ng'ekigambo kyo, mukama wange, ai kabaka; nze wuwo ne byonna bye nnina.
5 Awo ababaka ne bakomawo ne boogera nti Bw'atyo bw'ayogera Benikadadi nti Okutuma nakutumira nga njogera nti Oliwaayo gye ndi effeeza yo n'ezaabu yo ne bakazi bo n'abaana bo;
6 naye ndikutumira abaddu bange enkya bwe buliba nga kampegaano, kale balikebera ennyumba yo n'ennyumba z'abaddu bo; awo olulituuka kyonna kyonna ekisanyusa amaaso go balikiteeka mu mukono gwabwe ne bakitwala.
7 Awo kabaka wa Isiraeri n'ayita abakadde bonna ab'ensi, n'ayogera nti Mutegeere, mbeegayiridde, mulabe omusajja ono bw'alina ky'atwagaza: kubanga yantumira olw'abakazi bange n'abaana bange n'effeeza yange ne zaabu yange; ne simumma.
8 Awo abakadde bonna n'abantu bonna ne bamugamba nti Towulira so tokkiriza.
9 Kyeyava agamba ababaka ba Benikadadi nti Gamba mukama wange kabaka nti Byonna bye wasookerako okutumira omuddu wo ndibikola: naye kino siyinza kukikola. Ababaka ne bagenda ne bamuddiza ebigambo.
10 Awo Benikadadi n'amutumira n'ayogera nti Bakatonda bankole bwe batyo n'okukirawo, enfuufu ey'e Samaliya bw'eribuna abantu bonna abangoberera okuba embatu.
11 Awo kabaka wa Isiraeri n'addamu n'ayogera nti Mumugambe nti Eyeesiba ebyokulwanyisa bye aleme okwenyumiriza ng'oyo abyesumulula.
12 Awo olwatuuka Benikadadi bwe yawulira ekigambo ekyo, bwe yali ng'anywera, ye ne bakabaka abo, mu weema, n'agamba abaddu be nti Musimbe ennyiriri. Ne basimba ennyiriri okulwana n’ekibuga.
13 Kale, laba, nnabbi n'asemberera Akabu kabaka wa Isiraeri, n'ayogera nti Bw'atyo bw'ayogera Mukama nti Olabye ekibiina kino kyonna ekinene? laba, naakigabula mu mukono gwo leero; naawe onoomanya nga nze Mukama.
14 Akabu n'ayogera nti Eri ani? N'ayogera nti Bw'atyo bw'ayogera Mukama nti Eri abalenzi ab'abakulu b'amasaza. Awo n'ayogera nti Ani anaasooka okulwana? N'addamu nti Ggwe.
15 Awo n'ayolesa abalenzi ab'abakulu b'amasaza, ne baba ebikumi bibiri mu asatu mu babiri: awo oluvannyuma lwabwe n'ayolesa abantu bonna, abaana ba Isiraeri bonna, ke kasanvu.
16 Awo ne batabaala mu ttuntu. Naye Benikadadi yali ng'ali mu weema ng'anywa omwenge ng'atamiira, ye ne bakabaka, bakabaka amakumi asatu mu babiri abaamubeera.
17 Awo abalenzi ab'abakulu b'amasaza be baasooka okutabaala; Benikadadi n'atuma, ne bamubuulira nti Waliwo abasaja abafulumye mu Samaliya.
18 N'ayogera nti Ne bwe baba bafulumidde mirembe, mubawambe; ne bwe baba bafulumidde bulwa, mubawambe.
19 Awo abo ne bafuluma mu kibuga, abalenzi ab'abakulu b'amasaza, n'eggye eryabagoberera.
20 Ne batta buli muntu musajja we; Abasuuli ne badduka, Isiraeri ne babagoberera: Benikadadi kabaka w'e Busuuli n'awonera ku mbalaasi wamu n'abeebagala embalaasi.
21 Awo kabaka wa Isiraeri n'afuluma n'akuba embalaasi n'amagaali, n'atta Abasuuli olutta lunene.
22 Awo nnabbi n'asemberera kabaka wa Isiraeri n'amugamba nti Genda oddemu amaanyi weetegereze olabe by'onookola: kubanga omwaka bwe gulidda kabaka w'e Busuuli alikutabaala.
23 Awo abaddu ba kabaka w'e Busuuli ne bamugamba nti Katonda waabwe katonda wa ku nsozi; kyebaava batusinga amaanyi: naye tulwanire nabo mu lusenyi, kale tetulirema kubasinga bo amaanyi.
24 Era kola kino; ggyawo bakabaka buli muntu mu kifo kye, osseewo mu kifo kyabwe abaami:
25 era weebalire eggye erifaanana eggye lye wafiirwa, embalaasi okudda mu kifo ky'embalaasi, n'eggaali okudda mu kifo ky'eggaali: kale tulirwanira nabo mu lusenyi, era tetulirema kubasinga amaanyi. Awo n'awulira eddoboozi lyabwe n'akola bw'atyo.
26 Awo olwatuuka omwaka bwe gwadda Benikadadi n’ayolesa Abasuuli n'ayambuka n'agenda e Afeki okulwana ne Isiraeri.
27 Awo abaana ba Isiraeri ne bayolesebwa ne baweebwa entanda yaabwe, ne babatabaala: awo abaana ba Isiraeri ne basiisira okuboolekera nga bafaanana ebisibo bibiri ebitono eby'abaana b'embuzi: naye Abasuuli ne babuna ensi.
28 Awo omusajja wa Katonda n'asembera n'agamba kabaka wa Isiraeri n'ayogera nti Bw'atyo bw'ayogera Mukama nti Kubanga Abasuuli boogedde nti Mukama katonda wa ku nsozi, naye si katonda wa mu biwonvu; kyendiva ngabula mu mukono gwo ekibiina kino kyonna ekinene, nammwe mulimanya nga nze Mukama.
29 Awo ne basiisira nga basulaganako ne bamala ennaku musanvu. Awo olwatuuka ku lunaku olw'omusanvu ne balumbagana; abaana ba Isiraeri ne batta ku Basuuli abasajja abatambula n'ebigere kasiriivu ku lunaku lumu.
30 Naye abalala ne baddukira e Afeki mu kibuga; awo bbugwe n'agwa ku basajja obukumi bubiri mu kasanvu abaasigalawo. Ne Benikadadi n'adduka n'atuuka mu kibuga mu kisenge eky'omunda.
31 Abaddu be ne bamugamba nti Laba nno, tuwulidde nga bakabaka b'ennyumba ya Isiraeri bakabaka ba kisa: tukwegayiridde, twambale ebibukutu mu biwato n'emigwa ku mitwe gyaffe, tufulume eri kabaka wa Isiraeri: mpozzi anaawonya obulamu bwo.
32 Awo ne beesiba ebibukutu mu biwato ne batikkira emigwa ku mitwe, ne bajja eri kabaka wa Isiraeri, ne boogera nti Omuddu wo Benikadadi ayogera nti Nkwegayiridde, mbeere omulamu. N'ayogera nti Akyali mulamu? ye muganda wange.
33 Awo abasajja ne balabirira nnyo ne banguwa okwetegereza oba nga bw'ayagala bw'atyo; ne boogera nti Muganda wo Benikadadi. Awo n'ayogera nti Mugende mumuleete. Awo Benikadadi n'afuluma n'ajja gy'ali; n'amulinnyisa mu ggaali.
34 Awo Benikadadi n'amugamba nti Ebibuga kitange bye yaggya ku kitaawo nze ndibizzaayo; era olyerimira enguudo mu Ddamasiko, nga kitange bwe yeerimira mu Samaliya. Nange, bwe yayogera Akabu, naakuta ne ndagaano eno. Awo n'alagaana naye endagaano n'amuta.
35 Awo omusajja omu ow'oku baana ba bannabbi n'agamba munne olw'ekigambo kya Mukama nti Nfumita, nkwegayiridde. Omusajja n'agaana okumufumita.
36 Awo n'amugamba nti Kubanga towulidde ddoboozi lya Mukama, laba, bw'onooba nga kyojje onveeko, empologoma eneekutta. Awo bwe yali nga kyajje amuveeko, empologoma n'emusanga n'emutta.
37 Awo n'asanga omusajja omulala, n'ayogera nti Nfumita, nkwegayiridde. Omusajja n'amufumita ng'amufumita ekiwundu.
38 Awo nnabbi n'agenda n'alindirira kabaka mu kkubo, ne yeefuula ng'abisse ekiremba kye ku maaso ge.
39 Awo kabaka bwe yali ayitawo, n'akaabirira kabaka: n'ayogera nti Omuddu wo yafuluma wakati mu lutalo; kale, laba, omusajja n'akyama n'andeetera omusajja n'ayogera nti Kuuma omusajja ono: okubula bw'aliba ng'abuze, kale obulamu bwo buliba mu kifo ky'obulamu bwe, oba oliriwa talanta ey'effeeza.
40 Awo omuddu wo bwe yali ng'atawaana eruuyi n'eruuyi, ng'agenze. Awo kabaka wa Isiraeri n'amugamba nti Era bwe gutyo bwe gunaaba omusango gwo; ggwe ogusaze ggwe kennyini.
41 Awo n'ayanguwa n'aggya ekiremba ku maaso ge; kabaka wa Isiraeri n'amutegeera nga wa ku bannabbi.
42 N'amugamba nti Bw'atyo bw'ayogera Mukama nti Kubanga wata omusajja ow'ekiwe gye ndi okuva mu mukono gwo, obulamu bwo kyebuliva bubeera mu kifo ky'obulamu bwe, n'abantu bo baliba mu kifo ky'abantu be.
43 Awo kabaka wa Isiraeri n'agenda mu nnyumba ye, ng'anyiikadde era ng'anyiize, n'ajja e Samaliya.


text:
1 Bassekabaka 1 Kings
Chapter 9
1 Awo olwatuuka Sulemaani bwe yamala okuzimba ennyumba ya Mukama n'ennyumba ya kabaka n'ebyo byonna Sulemaani bye yayagala bye yasiima okukola,
2 awo Mukama n'alabikira Sulemaani omulundi ogw'okubiri, nga bwe yamulabikira e Gibyoni.
3 Awo Mukama n'amugamba nti Mpulidde okusaba kwo n'okwegayirira kwo kw'osabidde mu maaso gange; ntukuzizza ennyumba eno gy'ozimbye okuteeka omwo erinnya lyange emirembe gyonna; n'amaaso gange n'omutima gwange binaabeerangayo obutayosangawo.
4 Naawe bw'onootambuliranga mu maaso gange nga Dawudi kitaawo bwe yatambulanga n'omutima ogw'amazima n'obugolokofu okukolanga nga byonna bwe biri bye nnaakulagira, era bw'onookwatanga amateeka gange n'emisango gyange;
5 awo naanywezanga entebe ey'obwakabaka bwo ku Isiraeri emirembe gyonna; nga bwe nnasuubiza Dawudi kitaawo nga njogera nti Tewaakubulenga musajja wa kutuula ku ntebe ya Isiraeri.
6 Naye bwe munaakyukanga obutangoberera nze, mmwe oba baana bammwe, ne mutakwata biragiro byange n'amateeka gange bye nnateeka mu maaso gammwe, naye ne mugenda ne muweereza bakatonda abalala ne mubasinza;
7 kale ndimalawo Isiraeri mu nsi gye mbawadde; n'ennyumba eno gye ntukuzizza olw'erinnya lyange ndigiggyawo mu maaso gange; kale Isiraeri aliba lugero na kigambo eky'obuwemu mu mawanga gonna;
8 era ennyumba eno newakubadde nga mpanvu bw'eti, naye buli anaagiyitangako aneewuunyanga n'asooza; era balyogera nti Mukama kiki ekimukozezza ensi eno bwe kityo n'ennyumba eno?
9 Awo baliddamu nti Kubanga baaleka Mukama Katonda waabwe eyaggya bajjajjaabwe mu nsi y'e Misiri, ne bakwata bakatonda abalala ne babasinza ne babaweereza; Mukama kyavudde abaleetako obubi buno bwonna.
10 Awo olwatuuka emyaka amakumi abiri bwe gyayitawo, Sulemaani mwe yazimbira ennyumba zombi, ennyumba ya Mukama n'ennyumba ya kabaka,
11 (era Kiramu kabaka w'e Ttuulo yali amulabidde Sulemaani emivule n'emiberosi n'ezaabu nga byonna bwe byali bye yayagala,) awo kabaka Sulemaani n'awa Kiramu ebibuga amakumi abiri mu nsi y'e Ggaliraaya.
12 Awo Kiramu n'afuluma mu Ttuulo okulambula ebibuga Sulemaani by'amuwadde: n'atabisiima.
13 N'ayogera nti Bibuga ki bino by'ompadde, muganda wange? N'abiyita ensi Kabuli ne leero.
14 Awo Kiramu n'aweereza kabaka zaabu talanta kikumi mu abiri.
15 Era eno ye nsonga y'okusolooza kabaka Sulemaani kwe yasolooza; okuzimba ennyumba ya Mukama n'ennyumba ye ne Miiro ne bbugwe wa Yerusaalemi ne Kazoli ne Megiddo ne Gezeri.
16 Falaawo kabaka w'e Misiri yali atabadde n'amenya Gezeri n'akyokya omuliro n'atta Abakanani abatuula mu kibuga n'akiwa muwala we muka Sulemaani okuba omugabo.
17 Sulemaani n'azimba Gezeri ne Besukolooni ekya wansi
18 ne Baalasi ne Tamali mu ddungu, mu nsi,
19 n'ebibuga byonna eby'okuterekeramu Sulemaani bye yalina n'ebibuga eby'amagaali ge n'ebibuga eby'abasajja be abeebagala embalaasi n'ebyo Sulemaani bye yayagala okuzimba mu Yerusaalemi olw'okwesanyusa ne ku Lebanooni ne mu nsi yonna gye yatwala.
20 Abantu bonna abaali basigadde ku b'Amoli n'Abakiiti n'Abaperizi n'Abakiivi n'Abayebusi abatali ba ku baana ba Isiraeri;
21 abaana baabwe abaasigala oluvannyuma lwabwe mu nsi abaana ba Isiraeri be bataayinza kuzikiririza ddala, abo Sulemaani be yasoloozaako abaddu ne leero.
22 Naye Sulemaani teyafuula baddu ku baana ba Isiraeri; naye baabanga basajja balwanyi n'abaweereza be n'abakulu be n'abaami be era abaafuganga amagaali ge n'abasajja be abeebagalanga embalaasi.
23 Abo be baali abaami abakulu abaalabirira omulimu gwa Sulemaani, ebikumi bitaano mu ataano abaafuganga abantu abaakola omulimu.
24 Naye muwala wa Falaawo n'ava mu kibuga kya Dawudi n'ayambuka n'ajja mu nnyumba ye Sulemaani gye yali amuzimbidde: awo n'azimba Miiro.
25 Era Sulemaani n'awangayo emirundi esatu buli mwaka ebiweebwayo ebyokebwa n'ebiweebwayo olw'emirembe ku kyoto kye yazimbira Mukama, ng'ayotereza obubaane wamu ku kyoto ekyali mu maaso ga Mukama. Bw'atyo bwe yamala ennyumba.
26 Awo kabaka Sulemaani n'asibira empingu eya malikebu e Eziyonigeba ekiriraanye e Erosi ku ttale ly'Ennyanja Emmyufu mu nsi ey'e Edomu.
27 Kiramu n'aweerereza mu mpingu abaddu be abalunnyanja abamanyi ennyanja, wamu n'abaddu ba Sulemaani.
28 Ne bajja e Ofiri ne bakimayo zaabu talanta ebikumi bina mu abiri ne bagireeta eri kabaka Sulemaani.


text:
Yoswa Joshua
Chapter 9
1 Awo, bakabaka bonna abaali emitala wa Yoludaani, mu nsi ey'ensozi, ne mu nsenyi, ne ku ttale lyonna ery'ennyanja ennene Lebanooni gye lusimba, Abakiiti, n'Abamoli, n'Abakanani, n'Abaperizi n'Abakiivi, Abayebusi, bwe baakiwulira;
2 ne balyoka bakuŋŋaanira wamu, okulwanyisa Yoswa n'Abaisiraeri, n'omwoyo gumu.
3 Naye abaali mu Gibyoni bwe baawulira Yoswa bye yakola ku yeriko ne Ayi,
4 ne basala amagezi, ne bagenda ne beefuula ng'ababaka, ne batwala ensawo enkadde ku ndogoyi zaabwe, n'amaliba ag'omwenge amakadde agaayulika agaatungirirwa;
5 n'engatto enkadde ezibotose mu bigere byabwe, era nga bambadde ebyambalo ebikadde; n’emmere yonna ey'entanda yaabwe ng'ekaliridde ng'ekutte obukuku.
6 Ne bajja eri Yoswa mu lusiisira Girugaali, ne bamugamba ye n'abantu ba Isiraeri nti Tuvudde mu nsi wala: kale kaakano mulagaane naffe:
7 N'abantu ba Isiraeri ne bagamba Abakiivi nti Wozzi ewammwe muli wakati wansi yaffe; naffe tunaalagaana tutya nammwe?
8 Ne bagamba Yoswa nti Tuli baddu bo. Yoswa n'abagamba nti Muli baani? era muva wa?
9 Ne bamugamba nti Abaddu bo bavudde mu nsi wala nnyo okujja wano olw'erinnya lya Mukama Katonda wo: kubanga twawulira okwatiikirira kwe, ne byonna bye yakola mu Misiri,
10 ne byonna bye yakola bakabaka ababiri ab'Abamoli, abaali emitala wa Yoludaani, Sikoni kabaka w'e Kesuboni, ne Ogi kabaka w'e Basani, eyali mu Asutaloosi.
11 N'abakadde baffe ne bonna abaali mu nsi yaffe ne batugamba nti Mutwalire olugendo olwo entanda mu mikono gyammwe mugende mubasisinkane, mubagambe nti Tuli baddu bammwe: kale kaakano mulagaane naffe.
12 Emmere yaffe eno twagisibirira entanda yaffe mu nnyumba zaffe ng'ekyabuguma ku lunaku lwe twavaayo okujja gye muli; naye kaakano, laba, ekaliridde, era ekutte n'obukuku:
13 n'amaliba gano ag’omwenge, ge twajjuza, gaali maggya; era, laba, gayuliseyulise: n'ebyambalo byaffe bino engatto zaffe bikaddiye olw'olugendo olunene ennyo,
14 Abantu ne batwala ku ntanda zaabwe, ne batabuuza bigambo eri akamwa ka Mukama.
15 Yoswa n'alagaana nabo emirembe, n'alagaana nabo obutabatta: n’abakulu b'ekibiina ne babalayirira.
16 Awo mu nnaku essatu, nga bamaze okulagaana nabo, ne bawulira nga baliraanwa baabwe, era nga baali wakati waabwe.
17 Abaana ba Isiraeri ne batambula ne batuuka mu bibuga byabwe ku lunaku olw'okusatu: Ebibuga byabwe byali Gibyoni, ne Kefira, ne Beerosi, ne Kiriyasuyalimu.
18 N'abaana ba Isiraeri ne batabakuba, kubanga abakulu b'ekibiina baabalayirira Mukama Katonda wa Isiraeri: N'ekibiina kyonna ne kyemulugunyiza abakulu.
19 Naye abakulu bonna ne bagamba ekibiina kyonna nti Twabalayirira Mukama Katonda wa Isiraeri: kale kaakano tetuuyinze kubakwatako.
20 Bwe tunaabakola bwe tutyo, okubaleka nga balamu; obusungu buleme okutubaako, olw'ekirayiro kye twabalayirira.
21 Abakulu ne bagamba nti Mubaleke nga balamu: ne babeera abaasi b'enku era abasenyi b'amazzi eri ekibiina kyonna; ng'abakulu bwe baabagamba.
22 Yoswa n'abayita n'abagamba nti Kiki ekyabatulimbya, nga mwogera nti Tuli wala nammwe, nga muli muffe?
23 Kale kaakano mukolimiddwa, so tewalibula kubeera mu mmwe abaddu ennaku zonna, abaasi b'enku era abasenyi b'amazzi eri ennyumba ya Katonda wange.
24 Ne bamuddamu Yoswa ne boogera nti Kubanga abaddu bo baategeezebwa ddala nga Mukama Katonda wo yalagira Musa omuweereza we okubawa ensi yonna, n'okuzikiriza bonna abali mu nsi mu maaso gammwe; kyetwava tutya ennyo olw'obulamu bwaffe ku lwammwe, ne tukola bwe tutyo.
25 Ne kaakano, laba, tuli mu mukono gwo: bw'olowooza nga kirungi era kituukirivu okutukola, kola bw'otyo.
26 Era bw'atyo bwe yabakola, n'abawonya mu mukono gw'abaana ba Isiraeri okubatta.
27 Ku lunaku luli Yoswa n'abafuula abaasi b'enku era abasenyi b'amazzi eri ekibiina n'eri ekyoto kya Mukama, ne kaakano, mu kifo ky'anaalagiranga.


text:
EBYONGYEIRWEHO
Tukaakurize Ebiro Bikuru?
BAIBULI ti burugo bw’ebiro bikuru by’ediini hamwe n’ebindi biro bikuru ebirikukuzibwa omu myanya mingi omu nsi omu bunaku obu. Mbwenu shi obwo, okukuza ebiro bikuru kukakomooka nkahi? Ku oraabe noobaasa kutunga ebitabo kuruga omu ibiikiro ryabyo, bishome haza nikiija kukushemeza okureeba eki birikugamba aha biro bikuru ebirikukuzibwa omu kicweka ki orikutuuramu. Teekateeka aha by’okureeberaho ebimwe.
Paasika. “Omu Ndagaano Ensya, tiharimu aharikworeka ngu hakaba habaho okukuza Paasika,” kityo nikwo ekitabo ekirikwetwa The Encyclopædia Britannica kirikugira. Kandi shi Paasika ekatandika eta? Nekomooka omu kuramya kw’ekikaafiire. N’obu kiraabe nikigambwa ngu ekiro eki nikikuzibwa okwijuka okuzooka kwa Yesu, emigyenzo erikukorwa omu bwire bwa Paasika ti y’Ekikristaayo. Nk’eky’okureeberaho, ebirikukwata ahari Paasika ei barikuheeraho obume nk’ebiconco Easter bunny, ekitabo ekirikwetwa The Catholic Encyclopedia nikigira kiti: “Akame n’akamanyiso k’abakaafiire kandi katuura kari akamanyiso akarikumanyisa orweezo.”
Okukuza Kibanza ky’Omwaka. Ekiro hamwe n’emigyenzo erikukorwa okukuza Kibanza ky’Omwaka omu mahanga maingi tibirikushushana. Ebirikukwata aha bukomooko bw’emikoro egi, ekitabo ekirikwetwa The World Book Encyclopedia nikigira kiti: “Julius Ceaser Omutegyeki w’Abarooma akatandika kukuza 1 okw’Okubanza nk’Ekiro ky’Okubanza omu mwaka omu gwa 46 B.C. Abarooma bakahayo ekiro eki ahari Janus ruhanga w’amarembo, enyigi hamwe n’entandikiro. Okwezi kw’Okubanza omu mwaka (January) kuketerererwa eiziina rya Janus, owaabaire aine aha maisho habiri—ahamwe harikureeba enyima n’ahandi harikureeba omu maisho.” N’ahabw’ekyo, okukuza Ekibanza ky’Omwaka nikukomooka omu migyenzo y’ekikaafiire.
Halloween (Ebiro 31 by’Okw’Ikumi). Ekitabo ekirikwetwa The Encyclopedia Americana nikigira kiti: “Ebirikukorwa omu migyenzo erikubaho ebiro 31 by’Okw’Ikumi nibishangwa omu mikoro y’abanyamurwa b’abantu abarikwetwa Celts [abantu b’omuri Scotland aba ira] Obukristaayo butakabaireho. Abantu aba abarikwetwa Celts bakaba bagira obugyenyi bwa baaruhanga baabo babiri abakuru—ruhanga kazooba na ruhanga w’abafu. Obugyenyi obwa ruhanga w’abafu bukaba bubaho 1 Okw’Ikumi na Kumwe, aha kutandika kw’Omwaka Musya gw’Aba Celt. Emigyenzo eyaabaire ekorerwa abafu mporampora ekaikirizibwa omu migyenzo y’Ekikristaayo.”
Ebindi Biro Bikuru. Titurikubaasa kugamba aha mikoro y’okukuza ebiro bikuru yoona erikukorwa omu nsi. Beitu nabwo, ebiro bikuru ebirikukuzibwa kuhaisa abantu nari ebibiina by’abantu ekitiinisa tibirikwikirizibwa Yehova. (Yeremia 17:5-7; Ebyakozirwe 10:25, 26) Kandi guma noijuka ngu obukomooko bw’emikoro y’okukuza ebiro bikuru nibworeka yaaba nibishemeza Ruhanga nari bitarikumushemeza. (Isaaya 52:11; Okushuuruurwa 18:4) Emisingye y’omuri Baibuli erikugambwaho omu Shuura ya 16 ey’ekitabo eki neija kukuhwera kumanya oku Ruhanga arikutwara okwejwanzya omu mikoro y’okukuza ebiro bikuru n’obu byakuba bitari by’ediini.


text:
Zabbuli Psalms
Chapter 38
1 Ai Mukama, tonnenya mu busungu bwo: So tombuuliririra mu kiruyi kyo ekibuubuuka.
2 Kubanga obusaale bwo bunkwatidde ddala, N'omukono gwo gunnyigirizza nnyo.
3 Temuli bulamu mu mubiri gwange olw'okunyiiga kwo; So temuli kuwona mu magumba gange olw'okwonoona kwange.
4 Kubanga obutali butuukirivu bwange buyiise ku mutwe gwange. Ng'omugugu omunene bunzitooweredde bunnemye.
5 Ebiwundu byange biwunya era bivunze, Olw'obusirusiru bwange.
6 Nnumiddwa, nkutamizibbwa nnyo; Ntambula nga nkaaba obudde okuziba.
7 Kubanga ekiwato kyange kijjudde okwokya; So temuli bulamu mu mubiri gwange.
8 Nnyongobera, mmenyesemenyese: Mpulugumye olw'okweraliikirira kw'omutima gwange.
9 Mukama, bye njagala byonna biri mu maaso go; N'okusinda kwange tekukukisibwa.
10 Omutima gwange guntundugga, amaanyi gange gampweddemu: Omusana ogw'amaaso gange, era nagwo gumbuze.
11 Abanjagala ne mikwano gyange beewala ekibonoobono kyange; Ne baganda bange bayimirira wala.
12 Era n'abo abanjigganya obulamu bwange banteega; N'abo abaagala nze okulaba akabi boogera eby'ettima, Era balowooza eby'obulimba obudde okuziba.
13 Naye nze, ng'omuzibe w'amatu, ssiwulira; Era nninga omusiru atayasama kamwa ke.
14 Mazima, nninga omuntu atawulira, Ne mu kamwa ke temuli kunenya.
15 Kubanga eri ggwe, ai Mukama, gye nsuubira: Oliddamu, ai Mukama Katonda wange.
16 Kubanga nayogera nti Baleme okunsanyukirako: Ekigere kyange bwe kiseerera, banneegulumirizaako.
17 Kubanga nze ndi kumpi n'okuwenyera, N'ennaku zange ziri mu maaso gange bulijjo.
18 Kubanga naayatulanga obutali butuukirivu bwange; Naanakuwalanga olw'okwonoona kwange.
19 Naye abalabe bange balamu, balina amaanyi: N'abo abankyawa olw'obulimba beeyongedde.
20 Era n'abo abasasula obubi olw'obulungi. Be balabe bange, kubanga ngoberera ebigambo ebirungi.
21 Tondeka, ai Mukama: Ai Katonda wange, tombeera wala.
22 Yanguwa okunnyamba, Ai Mukama, obulokozi bwange.


text:
Isaaya Isaiah
Chapter 18
1 Woowe, ensi ey'okukwakwaya kw'ebiwaawaatiro, eri emitala w'emigga gya Kuusi:
2 etuma ababaka ku nnyanja mu bibaya ku mazzi, ng'eyogera nti Mugende, mmwe ababaka abangu, eri eggwanga eggwanvu era eggweweevu, eri abantu abaabanga ab'entiisa kasookedde babeerawo na guno gujwa; eggwanga erigera era eririnnyiririra ddala, ensi yaabwe emigga gigisazeemu!
3 Mmwe mwenna abatuula mu nsi, nammwe ababeera ku ttaka ly'ensi, ebendera bw'ewanikibwanga ku nsozi, mulabanga; era ekkondeere bwe lifuuyibwanga, muwuliranga.
4 Kubanga bw'atyo Mukama bw'aŋŋambye nti Ndisirika, era ndiraba nga nnyima mu kifo kyange we ntudde; ng'olubugumu olutemagana mu musana, ng'ekire ky'omusulo mu lubugumu lw'omu biro eby'okukunguliramu.
5 Kubanga okukungula nga tekunnabaawo, okumulisa nga kuwedde, n'ekimuli nga kifuuka zabbibu eyengera, aliwawaagula obutabi n'ebiwabyo, n'amatabi agalanda aligaggyawo n'agatema.
6 Galirekerwa wamu ennyonyi ez'amaddu ez'oku nsozi n'ensolo ez'ensi: era ennyonyi ez'amaddu zirigatuulako mu kyeya, n'ensolo zonna ez'ensi zirigabeerako nu ttoggo.
7 Mu biro ebyo ekirabo kirireeterwa Mukama ow'eggye eky'abantu abawanvu era abaweweeu, n'okuva eri abantu abaabanga ab'entiisa kasookedde babeerawo na guno gujwa; eggwanga erigera era eririnnyiririra ddala, ensi yaabwe emigga gigisazeemu, eri ekifo eky'erinnya lya Mukama ow'eggye, olusozi Sayuuni.


text:
Olubereberye - Genesis
Essuula 45
1 Awo Yusufu n'alemwa okuzibiikiririza mu maaso g'abo bonna abayimiridde okumpi naye; n'ayogerera waggulu nti Mufulumye buli muntu bave gye ndi. Ne wataba muntu ayimiridde naye, Yusufu bwe yali yeeyoleka eri baganda be.
2 N'akaaba n'eddoboozi ddene: Abamisiri ne bawulira, n'ennyumba ya Falaawo n'ewulira.
3 Yusufu n'agamba baganda be nti Nze Yusufu; kitange akyali mulamu? Baganda be ne batayinza kumuddamu; kubanga beeraliikirira mu maaso ge.
4 Yusufu n'agamba baganda be nti Munsemberere, mbeegayiridde. Ne basembera. N'ayogera nti Nze Yusufu muganda wammwe, gwe mwatunda e Misiri.
5 Ne kaakano temunakuwala, so temwesunguwalira, kubanga mwantunda muno: kubanga Katonda ye yankulembeza mmwe okuwonya mu kufa.
6 Enjala yaakamaze mu nsi emyaka ebiri: era ekyasigaddeyo etaano, gye batagenda kulimiramu newakubadde okukungula.
7 Era Katonda ye yankulembeza mmwe okubawonyeza abalisigala ku mmwe mu nsi, n'okubalokola muleme okufa mu kuwonya okw'ekitalo.
8 Kale nno si mmwe mwansindika muno, wabula Katonda: era yanfuula kitaawe wa Falaawo, era omwami w'ennyumba ye yonna, era omukulu afuga ensi yonna ey'e Misiri:
9 Mwanguwe, mwambuke mugende eri kitange, mumugambe nti Omwana wo Yusufu bw'ayogera bw'ati nti Katonda yanfuula omwami w'e Misiri yonna : oserengete ojje gye ndi, tolwawo:
10 era onootuulanga mu nsi ey'e Goseni, naawe onoobeeranga kumpi nange, ggwe n'abaana bo, n'abaana b'abaana bo, n'endiga zo n'ente zo, ne byonna by'olina:
11 era naakuliisizanga eyo; kubanga ekyasigaddeyo emyaka etaano egy'enjala; oleme okwavuwala, ggwe n'ennyumba yo ne byonna by'olina.
12 Era, laba, amaaso gammwe galaba, era n'amaaso ga muganda wange Benyamini, ng'akamwa kange ke koogera nammwe.
13 Era mulibuulira kitange ekitiibwa kyange kyonna mu Misiri bwe kiri, ne byonna bye mulabye; era mwanguwe muserengese kitange mumuleete wano.
14 N'agwa muganda we Benyamini mu bulago n'akaaba amaziga; Benya mini n'akaabira mu bulago bwe.
15 N'anywegera baganda be bonna, n'akaabira ku bo: oluvannyuma baganda be ne banyumya naye.
16 N'ebigambo ebyo ne biwulirwa mu nnyumba ya Falaawo, nti Baganda ba Yusufu bazze : ne bisanyusa nnyo Falaawo n’abaddu be.
17 Falaawo n'agamba Yusufu nti Gamba baganda bo nti Mukole bwe muti; muteeke ebintu ku nsolo zammwe, mugende muserengete mu nsi ya Kanani;
18 mutwale kitammwe n'ennyumba zammwe, mujje ewange: nange ndibawa ebirungi eby'omu nsi y'e Misiri, era munaalyanga obugimu obw'ensi.
19 Kaakano olagiddwa, mukole bwe muti: mutwalire abaana bammwe abato ne bakazi bammwe amagaali mu nsi y'e Misiri, muleete kitammwe mujje.
20 Era temulowooza bintu byammwe; kubanga ebirungi eby'omu nsi y'e Misiri byammwe.
21 Abaana ba Isiraeri ne bakola bwe batyo: Yusufu n'abawa amagaali, nga Falaawo bwe yalagira, n'abawa n'entanda ey'omu kkubo.
22 Bonna n'abawa buli muntu ebyambalo eby'okukyusizaamu; naye n'awa Benyamini ebitundu eby'effeeza ebikumi bisatu n'ebyambalo eby'okukyusizaamu engeri ttaano.
23 Ne kitaawe n'amuweereza bw'ati; endogoyi kkumi ezeetisse ebirungi eby'omu Misiri, n'endogoyi enkazi kkumi ezeetisse eŋŋaano n'emmere n'ebyokulya kitaawe by'aliriira mu kkubo.
24 Bw'atyo n'asiibula baganda be ne bagenda: n’abagamba nti Mwekuume muleme okuyombera mu kkubo.
25 Ne bayambuka ne bava mu Misiri, ne bajja mu nsi ya Kanani eri Yakobo kitaabwe.
26 Ne bamugamba nti Yusufu akyali mulamu, era ye mukulu afuga ensi yonna ey'e Misiri. Omutima gwe ne guzirika kubanga teyabakkiriza.
27 Ne bamugamba ebigambo byonna ebya Yusufu, bye yababuulira: kale bwe yalaba amagaali Yusufu ge yaweereza okumusitula, omwoyo gwa Yakobo kitaabwe ne guddamu amannyi:
28 Isiraeri n'ayogera nti Kinaamala; Yusufu omwana wange akyali mulamu: ndigenda okumulaba nga sinnafa.


text:
Zabbuli Psalms
Chapter 46
1 Katonda kye kiddukiro n'amaanyi gaffe, Omubeezi ddala atabula mu kulaba ennaku.
2 Kyetunaavanga tulema okutya, ensi ne bw'eneekyukanga, N'ensozi ne bwe zinaasigukanga mu buziba obw'ennyanja;
3 Amazzi gaayo ne bwe ganaayiranga ne bwe ganeekuluumululanga, N'ensozi ne bwe zinaakankananga n'okwetabula kwayo. (Seera)
4 Waliwo omugga, emyala gyagwo gisanyusa ekibuga kya Katonda, Ekifo ekitukuvu eky'eweema z'oyo ali waggulu ennyo.
5 Katonda ali wakati waakyo; tekiisagaasaganenga: Katonda anaakibeeranga, anaakibeeranga enkya mu matulutulu.
6 Amawanga gaayoogaana, obwakabaka ne bwetabula: Yaleeta eddoboozi lye, ensi n'esaanuuka.
7 Mukama w'eggye ali wamu naffe; Katonda wa Yakobo kye kiddukiro kyaffe. (Seera)
8 Mujje, mulabe ebikolwa bya Mukama, Okuzikiriza kwe yaleeta mu nsi.
9 Aggyawo entalo okutuusa ku nkomerero y'ensi; Amenya omutego, n'effumu alikutula; N'amagaali agookya omuliro.
10 Musirike mumanye nga nze Katonda: Naagulumizibwanga mu mawanga, Naagulumizibwanga mu nsi.
11 Mukama w'eggye ali wamu naffe; Katonda wa Yakobo kye kiddukiro kyaffe. (Seera)


text:
Isaaya Isaiah
Chapter 66
1 Bw'ati bw'ayogera Mukama nti Eggulu ye ntebe yange, n'ensi ye ntebe y'ebigere byange: nnyumba ki gye mulinzimbira? era kifo ki ekiriba ekiwummulo kyange?
2 Kubanga bino byonna omukono gwange gwe gwabikola, era ebyo byonna ne bibaawo bwe bityo, bw'ayogera Mukama: naye omwavu era alina omwoyo oguboneredde era akankanira ekigambo kyange ye wuuyo gwe nditunuulira.
3 Asala ente aliŋŋanga atta omuntu; awaayo omwana gw'endiga aliŋŋanga amenyako embwa obugalo; aleeta ekiweebwayo aliŋŋanga aleeta omusaayi gw'embizzi; ayoteza omugavu ng'oyo asabira ekifaananyi omukisa: weewaawo, balonze amakubo gaabwe bo, n'emmeeme yaabwe esanyukira emizizo gyabwe;
4 era nange ndironda ebibalimbalimba, ne mbaleetako ebyo bye batya; kubanga bwe nnayita ne wataba muntu eyayitaba; bwe nnayogera tebaawulira: naye ne bakola ekyali ekibi mu maaso gange, ne balonda ekyo kye ssaasanyukira.
5 Muwulire ekigambo kya Mukama, mmwe abakankanira ekigambo kye: nti Baganda bammwe abaabakyawa, abaabagoba okubalanga erinnya lyange, boogedde nti Mukama aweebwe ekitiibwa tulyoke tulabe essanyu lyammwe; naye balikwatibwa ensonyi.
6 Eddoboozi ery'okuyoogaana eriva mu kibuga, eddoboozi eriva mu yeekaalu, eddoboozi lya Mukama asasula abalabe be empeera.
7 Yali nga tannalumwa n'azaala; obubalagaze bwe bwali nga tebunnatuuka n'azaala omwana wa bulenzi.
8 Ani eyali awulidde ekigambo ekifaanana bwe kityo? ani eyali alabye ebigambo ebifaanana bwe bityo? Ensi erizaalwa ku lunaku lumu? eggwanga liriva mu lubuto mulundi gumu? kubanga Sayuuni yali nga kyajje alumwe n'azaala abaana be.
9 Ndituusa okuzaalwa ne ssizaaza? bw'ayogera Mukama: nze azaaza ndiggala olubuto? bw'ayogera Katonda wo.
10 Musanyukire wamu ne Yerusaalemi, mujaguze ku lulwe, mmwe mwenna abamwagala: musanyukire wamu naye olw'essanyu, mmwe mwenna abamukaabirira:
11 mulyoke muyonke mukkute amabeere ge agasanyusa; mulamule mumalemu musanyukire ekitiibwa kye ekisukkirivu.
12 Kubanga bw'ati bw'ayogera Mukama nti Laba, ndibunya emirembe gy'ali ng'omugga, n’ekitiibwa ky'amawanga ng'omugga ogwanjaala, nammwe muliyonkako; muliweekerwa ku mbiriizi, era mulibuusibwabuusibwa ku maviivi.
13 Ng'omuntu nnyina gw'asanyusa, bwe ntyo bwe ndisanyusa mmwe; ne musanyusibwa mu Yerusaalemi.
14 Era mulikiraba n'omutima gwammwe gulijaguza n'amagumba gammwe galyera ng'omuddo omugonvu: n'omukono gwa Mukama gulimanyibwa eri abaddu be, era alisunguwalira abalabe be.
15 Kubanga, laba, Mukama alijja n'omuliro, n'amagaali ge galiba ng'empewo ey'akazimu; okusasula obusungu bwe n'ekiruyi, n'okunenya kwe n'ennimi ez'omuliro.
16 Kubanga Mukama aliwoza na muliro era na kitala kye eri bonna abalina omubiri: era Mukama b'alitta baliba bangi.
17 Abo abeetukuza ne beerongoosa okugenda mu nsuku, ennyuma w'omu ali wakati, nga balya ennyama embizzi n'eky'omuzizo ekyo n'omusonso; baliggweerawo wamu, bw'ayogera Mukama.
18 Kubanga nze mmanyi emirimu gyabwe n'ebirowoozo byabwe: ebiro bijja lwe ndikuŋŋaanya amawanga gonna n'ennimi; kale balijja ne balaba ekitiibwa kyange.
19 Era nditeeka akabonero mu bo, n'abo abawona ku bo ndibatuma mu mawanga, eri Talusiisi, Puuli ne Luudi, abaleega omutego, eri Tubali ne Yavani, mu bizinga ebiri ewala, abatawuliranga ttutumu lyange, so tebalabanga kitiibwa kyange; kale balibuulira amawanga ekitiibwa kyange.
20 Awo balireeta baganda bammwe bonna nga babaggya mu mawanga gonna okuba ekiweebwayo eri Mukama, ku mbalaasi ne mu magaali ne ku nnyinyo ne ku nnyumbu ne ku nsolo ez'embiro, awali olusozi lwange olutukuvu Yerusaalemi, bw'ayogera Mukama, ng'abaana ba Isiraeri bwe baleeta ekyo kye bawaayo mu kintu ekirongoofu mu nnyumba ya Mukama.
21 Era nditwala ne ku bo okuba bakabona n'Abaleevi, bw'ayogera Mukama.
22 Kubanga eggulu eriggya n'ensi empya bye ndikola bwe birisigala mu maaso gange, bw'ayogera Mukama, bwe bityo bwe birisigala ezzadde lyammwe n'erinnya lyammwe.
23 Awo olulituuka, okuva ku mwezi okutuusa ku mwezi, n'okuva ku ssabbiiti okutuusa ku ssabbiiti, bonna abalina omubiri banajjanga okusinziza mu maaso gange, bw'ayogera Mukama.
24 Kale balifuluma ne batunuulira emirambo gy'abasajja abansobezzaako: kubanga envunyu yaabwe terifa, so n'omuliro gwabwe tegulizikizibwa: era baliba kyenyinyalwa eri bonna abalina omubiri.